**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Σεπτεμβρίου 2020, ημέρα Παρασκευή και ώρα 13.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (3η συνεδρίαση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, ο Υφυπουργός στον Πρωθυπουργό, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καππάτος Παναγής, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Δούνια Παναγιώτα (Νόνη), Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Ζαχαριάδης Κωνσταντίνος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Κεγκέρογλου Βασίλειος, Καραθανασόπουλος Νικόλαος, Κατσώτης Χρήστος, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι ξεκινά η τρίτη συνεδρίαση της Επιτροπής Οικονομικών με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Καλούνται οι Εισηγητές και οι Ειδικούς Αγορητές, να ψηφίσουν επί της αρχής του νομοσχεδίου.

Τον λόγο έχει η Εισηγήτρια της Πλειοψηφίας, κυρία Βούλτεψη.

**ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας)**: Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η Εισηγήτρια της Μειοψηφίας, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ(Εισηγήτρια της Μειοψηφίας)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΚΙΝΑΛ, κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του ΚΙΝΑΛ)**: Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κ.Κ.Ε., κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ(Ειδικός Αγορητής του ΚΚΕ)**: Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και Ειδικών Αγορητών, το νομοσχέδιο του Υπουργείου Οικονομικών «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις», γίνεται δεκτό επί της αρχής, κατά πλειοψηφία.

Το λόγο έχει η Εισηγήτρια της Πλειοψηφίας, κυρία Σοφία Βούλτεψη, επί των άρθρων του νομοσχεδίου.

**ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας)**: Κύριε Πρόεδρε, θα μου επιτρέψετε, καθώς το νομοσχέδιο έρχεται στις Επιτροπές μας με τη διαδικασία του επείγοντος και καθώς τα άρθρα είναι συγκεκριμένα και αναλύθηκαν και χτες - διότι δεν υπάρχει καμία αμφισβήτηση, είναι λίγα άρθρα και ξεκάθαρα - να κάνω μια γενικότερη τοποθέτηση πάλι.

Νωρίτερα, είχαμε τη συνεδρίαση με τα εξωκοινοβουλευτικά πρόσωπα. Έχουν όλοι τους προβληματισμούς τους, τις αγωνίες τους, έχουν μεγάλο ενδιαφέρον για το τι θα γίνει στις περιοχές τους, στις περιφέρειες που επλήγησαν από τον κυκλώνα. Προφανώς, δεν ήταν εύκολη η επικοινωνία, αλλά έχουν καταγραφεί οι απόψεις τους και ήδη έχουν αρχίσει να στέλνουν και γραπτώς, κάποια υπομνήματα τους για την περίπτωση που δεν ακούστηκαν όλα. Τα κατέγραψε ο Υπουργός, κ. Βεσυρόπουλος και πραγματικά, εγώ αυτό που θέλω να πω είναι, ότι μετά από τόσα χρόνια στη δημοσιογραφία, κοντεύω να ξεχάσω τι είναι είδηση. Δηλαδή, έρχεται ένα νομοσχέδιο, με το οποίο - όπως ακούσαμε πριν - συμφωνούν όλοι. Είπαν, ότι κάθε ένεση σε μία τέτοια κατάσταση, είναι σημαντική και αυτό που κυριαρχεί και κυρίως, κυριαρχεί και μέσα στην Επιτροπή μας, αλλά και εκτός, στις ανακοινώσεις που εκδίδονται, είναι ένα συγκεκριμένο άρθρο, το οποίο αναφέρεται στην καμπάνια ενημέρωσης, όπου κατηγορείται πάλι η κυβέρνηση για δήθεν απόπειρα εξαγοράς των μέσων μαζικής ενημέρωσης.

Η προηγούμενη καμπάνια ήταν επιτυχημένη, έφερε αποτελέσματα. Έλαβαν μέρος 1232 μέσα ενημέρωσης. Ήδη, έχουν μεταδοθεί και δωρεάν μηνύματα με άδεια από το Εθνικό Συμβούλιο Ραδιοτηλεόρασης. Έγιναν λάθη, μπορεί να έγιναν κάποιες αστοχίες, μπορεί, αλλά στο σύνολό της η καμπάνια ήταν επιτυχημένη και αναγκαία, όπως φάνηκε από το αποτέλεσμα. Ο σκοπός της καμπάνιας είναι, να ενημερωθεί ο κόσμος για την πορεία της πανδημίας. Βεβαίως, οι συνδικαλιστικές ενώσεις αναφέρθηκαν στα θέματα της διασφάλισης των θέσεων εργασίας και θεωρώ και εγώ, ότι αυτό είναι πάρα πολύ σημαντικό. Είναι βέβαιο, ότι όταν ενισχύονται τα μέσα ενημέρωσης, ενισχύονται και οι θέσεις εργασίας και η συνέχιση της εργασίας των δημοσιογράφων, αλλά σίγουρα σε αυτές τις περιπτώσεις το βασικό είναι να πάει το μήνυμα και αυτό, είναι μια ξεχωριστή κατάσταση.

Βλέπω λοιπόν, πάρα πολλές ανακοινώσεις, 20 την ημέρα. Οι περισσότερες, οι χθεσινές από την αντιπολίτευση, νομίζω ότι έδειχναν σαν να μην είχε διαβαστεί το νομοσχέδιο, απλώς είχε απομονωθεί το συγκεκριμένο θέμα. Είχαν εκδοθεί πριν καν μιλήσει ο Υπουργός των Οικονομικών, όπου εξήγησε ότι οι αποζημιώσεις από τον ΕΛΓΑ θα δοθούν όλες και αυτές, που συνήθως από τον νόμο, γίνονται και αυτές που δεν προβλέπονται. Για παράδειγμα, πάρα πολλές ανακοινώσεις της αντιπολίτευσης έλεγαν, ότι δίδετε χρήματα στα μέσα ενημέρωσης αλλά και τους εκπαιδευτικούς. Αυτό το ίδιο το νομοσχέδιο, έχει άρθρο όπου δίδονται επιπλέον 118 εκατομμύρια για προσλήψεις εκπαιδευτικών, πέραν των 200 επιπλέον εκατομμυρίων, που είχαν ήδη δοθεί.

Αυτά τα λέω, γιατί χτες που λέγονταν όλα αυτά, υπήρξε και η είδηση σχετικά με την με τον κ. Καλογρίτσα και το υπόμνημα που κατέθεσε, από όπου προκύπτει ότι χρησιμοποιήθηκε ως μπροστινός, όπως λέει ο ίδιος, για να δημιουργηθεί ένα κανάλι και θέλησαν κάποιοι να χρησιμοποιήσουν το καθαρό αριστερό του επιχειρηματικό πρόσωπο. Για αυτό δεν βλέπω κάποια συζήτηση, διότι άλλο τόσο ενδιαφέρον είναι να μάθουμε τελικά τι κρύβεται πίσω από αυτήν την υπόθεση και πίσω από την προσπάθεια να δοθούν, με τον τρόπο, με τον οποίο έγινε προσπάθεια να δοθούν, οι άδειες στα τηλεοπτικά κανάλια.

Επίσης, οι αιτιάσεις ότι χαρίζουμε χρήματα σε μεγάλες επιχειρήσεις και ότι αυτές διαφημίζονται, ενώ οι μικρές όχι, δεν ευσταθούν με τους κανόνες της λογικής. Οι μικρές επιχειρήσεις αν δεν διαφημίζονται, δεν διαφημίζονται γιατί δεν έχουν χρήματα να διαφημιστούν και γιατί επλήγησαν από την πανδημία. Εάν είχαν τη δυνατότητα και αυτές οι μικρότερες, οι μεσαίες επιχειρήσεις, θα ήθελαν να διαφημιστούν από τα μέσα ενημέρωσης, όσο μπορούν και από τα τοπικά μέσα ενημέρωσης, προκειμένου να είναι σε θέση να προωθήσουν τα προϊόντα τους. Δηλαδή, δεν γίνεται να λέμε διαφημίζονται οι μεγάλοι, ας μην τους βοηθήσουμε, όπου κι αυτοί εξασφαλίζουν θέσεις εργασίας, αλλά οι μικροί ας ακολουθήσουν τη μοίρα τους, να μην έχουν τη δυνατότητα. Δεν λέω, ότι όλοι θα πάνε να διαφημιστούν. Λέω, ότι όμως κάποιοι προφανώς θα θελήσουν να επωφεληθούν.

Χθες ήρθε ο κ. Σταϊκούρας και μίλησε για συγκεκριμένα μέτρα, τα οποία ήδη εφαρμόζονται και άλλα βρίσκονται μέσα στο νομοσχέδιο, αυτό που συζητούμε αυτές τις μέρες. Οπότε ήταν ξεκάθαρο το θέμα, αναστολή φορολογικών υποχρεώσεων, αποζημιώσεις στα νοικοκυριά 600 ευρώ για τις πρώτες ανάγκες, συν 600 ευρώ για τους πολύτεκνους, συν 600 ευρώ για κάθε άτομο με αναπηρία, αυτά εφαρμόζονται ήδη. Επίσης, 6.000 για την αντικατάσταση οικοσκευής, 4.500 για την περίπτωση τραυματισμού και αναπηρίας, 27,9 - 28 εκατομμύρια, μόνο από το Υπουργείο Εσωτερικών στις περιφέρειες, ενώ άλλα 22 εκατομμύρια δίδονται από το Υπουργείο Υποδομών, μέσω του προγράμματος δημοσίων επενδύσεων.

Τα κλιμάκια του ΕΛΓΑ καταγράφουν τις ζημιές, δεν μπορούσε αυτό το νομοσχέδιο να περιλαμβάνει το σύνολο των ζημιών και των αποζημιώσεων γιατί ακόμη καταγράφονται. Άρα, λοιπόν αυτήν τη στιγμή γίνεται αυτό ώστε να αποζημιωθούν και αυτές οι ζημιές, για τις οποίες δεν προβλέπεται αποζημίωση. Προβλέπεται με το παρόν νομοσχέδιο 5.000 ευρώ ανά φυσικό πρόσωπο και 8.000 ευρώ ανά επιχείρηση. Μας είπαν ότι είναι πολύ μεγαλύτερες οι ζημιές προφανώς αυτό θα προκύψει από τους ελέγχους που κάνουν τα κλιμάκια ώστε να έχει και την εικόνα το Υπουργείο των Οικονομικών, γιατί είπαμε ότι οι καταστροφές έγιναν στις 18 και 19 Σεπτεμβρίου και ξεκινήσαμε τη συζήτηση 24. Δεν ήταν δυνατόν να έχουν προλάβει να έχουν την πλήρη εικόνα.

Θα υπάρξει στεγαστική συνδρομή, αναστολή ή ρύθμιση δανειακών υποχρεώσεων, συμμετοχή των επιχειρήσεων που έχουν πληγεί στην επιστρεπτέα προκαταβολή 4 και των ελεύθερων επαγγελματιών. Αναστολή για ένα έτος πλειστηριασμών και κατασχέσεων κινητής και ακίνητης περιουσίας φυσικών προσώπων και επιχειρήσεων. Αναστολή κάθε πράξης αναγκαστικής εκτέλεσης, προστασία θέσεων εργασίας με την αναστολή εργασίας και την αποζημίωση του ειδικού σκοπού. Αναστολή φορολογικών υποχρεώσεων. Δεν μπορεί να μη μας αρέσει τίποτα και δεν μπορεί από όλα αυτά τα οποία αποτελούν πραγματική είδηση και θέλει να τα γνωρίζει ο ελληνικός λαός, να ξεχωρίζουμε ένα - δύο, από τα οποία στο τέλος της ημέρας κάποιο εργαζόμενοι θα επωφεληθούν.

Ξέρετε υπάρχουν δημοσιογράφοι- δεν ξέρω τώρα άκουσα και τους συναδέλφους μου από τις συνδικαλιστικές οργανώσεις- με τους οποίους εγώ μιλάω συνεχώς δεν σταμάτησα ποτέ να έχω επαφή με τους συναδέλφους μου, οι οποίοι λένε πάντα δώστε κάτι να μπορέσουμε να κρατήσουμε τη θέση, να πάρουμε κάποια χρήματα, να πάρουμε τον μισθό μας να μην μας καθυστερούν. Έχει πληγεί πάρα πολύ ο τύπος και επομένως κάθε τι το οποίο κάνουμε πιστεύω και μάλιστα το πιστεύω πάρα πολύ για τους δημοσιογράφους έχω ζήσει μαζί τους και ζω όπως σας, το πιστεύω πάρα πολύ ότι είναι όλοι δημοσιογράφοι ευχαριστημένοι όταν δίδεται οποιοδήποτε ποσό ενίσχυσης στα μέσα ενημέρωσης, τα οποία εργάζονται διότι όλοι έχουν υποχρεώσεις και όλοι ξέρουμε με ποιο τρόπο πληρώνονται οι συνάδελφοι δημοσιογράφοι.

Θα έρθει και ο Υπουργός στην Ολομέλεια τη Δευτέρα, προφανώς κάποια κριτήρια θα υπάρξουν. Το ξέρετε ότι αυτό στηρίζεται σε νόμο του 2016, σχετίζεται με την ταχύτητα, οι διαγωνισμοί μπορεί να κάνουν και ένα και δύο και τρία χρόνια και επομένως η ανάγκη είναι τώρα να γίνει ενημέρωση και τώρα να ενισχυθούν τα μέσα ενημέρωσης. Ωστόσο, και σας ευχαριστώ για την υπομονή σας, όλα τα άλλα τα οποία ανακοινώνονται είναι πολύ πιο σημαντικά απ’ αυτό και εγώ θα προτιμούσα ως άνθρωπος της ενημέρωσης αλλά και ως πολιτικός και Βουλευτής, να δίδεται σε κάθε έννοια, σε κάθε πολιτική απόφαση, το βάρος που της αναλογεί

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Πριν περάσουμε στην Εισηγήτρια της Μειοψηφίας την κυρία Παπαναστασίου παρακαλώ τον κύριο Κεγκέρογλου να ψηφίσει επί της αρχής το νομοσχεδίου.

Το λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Όπως είχαμε τοποθετηθεί χθες κύριε Πρόεδρε, ψηφίζουμε επί της αρχής θετικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Στη χτεσινή συνεδρίαση αναφερθήκαμε διεξοδικά στα θέματα του νομοσχεδίου και νομίζω ακούστηκαν όλες οι απόψεις. Ωστόσο πρέπει να σημειωθεί το γεγονός πως οι διατάξεις που δεν γίνονται δεκτές ή έστω δεν συμφωνεί η αντιπολίτευση είναι πολύ συγκεκριμένες. Τόσο η διαφημιστική δαπάνη σαν υπεραπόσβεση όσο και οι ρυθμίσεις για τις αναστολές συμβάσεων εργασίας αλλά και η εν λευκώ διαδικασία χωρίς όριο και κόστος για τα ενημερωτικά μηνύματα, δέχονται κριτική από το σύνολο της αντιπολίτευσης. Τα ακούσαμε εξάλλου και από τους φορείς.

Θα ήθελα να ξεκινήσω μια απάντηση στον κύριο Υπουργό από τη χτεσινή συνεδρίαση. Μας έκανε παρατήρηση χθες ο κύριος Αναπληρωτής Υπουργός σχετικά με τα κρεβάτια στις ΜΕΘ. Ανέφερε πως πλέον οι ΜΕΘ είναι 1.000 σε αριθμό το είπε και ο κύριος Πρωθυπουργός. Που τις είδατε κύριοι συνάδελφοι; Σας απαντούμε ότι σε αυτές προσμετράτε και τις ΜΕΘ του ιδιωτικού τομέα, στις οποίες μάλιστα δίνετε διπλάσια ημερήσια αποζημίωση από αυτή που προέβλεπε η προηγούμενη ρύθμιση του ΣΥΡΙΖΑ, και επίσης το νούμερο που μας αναφέρατε είναι πλασματικό καθώς οι ΜΕΘ των ιδιωτικών κλινικών χρησιμοποιούνται μόνο λόγω της πανδημίας, ενώ μόλις χθες εκδώσατε μια ΚΥΑ για την επιστράτευσή τους και αυτό έγινε όταν άρχισαν να παραιτούνται οι γιατροί γιατί δεν υπήρχαν διαθέσιμες κλίνες ΜΕΘ για να νοσηλευτούν οι ασθενείς με COVID. Πόσες κλίνες ΜΕΘ για COVID είναι διαθέσιμες θα μας πείτε;

Μη μας κάνετε μαθήματα δημιουργικής αριθμητικής. Χρεώνεται επιπλέον 30 εκατομμύρια το δημόσιο για να ενοικιάσετε ΜΕΘ του ιδιωτικού τομέα. Αυτή είναι η στήριξη στο ΕΣΥ και το δημόσιο σύστημα που ευαγγελίζεστε. Ο κύριος Υπουργός μας έκανε και μια υπόδειξη για το τι πρέπει να λέμε καθώς ο κόσμος βλέπει και γνωρίζει. Συμφωνούμε οι πολίτες γνωρίζουν και θυμούνται τις περικοπές στις δαπάνες για την υγεία την περίοδο του 2010-2014 κατά 40% , το 5ευρω και τα λουκέτα στα νοσοκομεία. Εσείς τα θυμάστε ή κάπου στο αυτοχειροκρότημα τα ξεχάσατε και αυτά.

Το δεύτερο σημείο της απάντησής μου σχετίζεται με τον κόσμο που εργάζεται στον πολιτισμό. Δεν είναι δυνατόν να γίνονται δεκτές τέτοιου είδους απόψεις όπως αυτές που εξέφρασε η κυρία Υπουργός Πολιτισμού κατηγορώντας τους εργαζόμενους του πολιτισμού ότι δουλεύουν μαύρα και γι’ αυτό δεν μπορεί να επιδοτηθεί η εργασία τους. Οι απόψεις όπως αυτές εξέφρασε ο κύριος Σκυλακάκης χθες εδώ.

Κάπου να υπάρχει και μια επαφή με την πραγματικότητα. Τι θεωρείτε δηλαδή; Έχετε κάνει τα πάντα άψογα και οι εργαζόμενοι διαμαρτύρονται άδικα; Μιλάμε για ένα χώρο που έχει υποστεί παρατεταμένο lock - down και επιδοτείται πενιχρά. Εξάλλου, η δική μας κριτική εστίασε σε αυτό ακριβώς. Ευθέως σας ρωτήσαμε ποιο το νόημα του μειωμένου Φ.Π.Α., που καλώς δίνεται, όταν είναι κλειστά τα πάντα ή σχεδόν τα πάντα στο χώρο του πολιτισμού; Κύριοι συνάδελφοι, δεν έχετε απαντήσει στα πολύ ουσιαστικά ζητήματα, στα οποία αναφέρθηκα χθες διεξοδικά και συνεχίζω να ρωτώ για όσα περιλαμβάνονται στο σχέδιο νόμου, αν και απάντηση δεν παίρνω.

Προχωράμε, λοιπόν. Γιατί εξαιρείτε από τις επιδοτήσεις του πρώτου άρθρου τις ημιτελείς κατοικίες, κύριοι της Νέας Δημοκρατίας; Αν, δηλαδή, κάποιος πολίτης έκτιζε το σπίτι του και τον βρήκε εν τω μεταξύ ο κυκλώνας, δεν θα αποζημιωθεί; Για την ενίσχυση του κόσμου που επλήγη από την καταστροφή θεσπίζετε χίλια - δύο κριτήρια, μέχρι κι αν είναι ημιτελής η κατοικία, αλλά τα χρήματα που θα μοιράσετε στα μέσα μαζικής ενημέρωσης με τη διάταξη που φέρνετε τα δίνετε χωρίς κανένα κριτήριο. Πάτε να σώσετε χρήματα από τους πολίτες που χτυπήθηκαν βάναυσα, ενώ, ταυτόχρονα, μοιράζετε απλόχερα εκατομμύρια στα μέσα και στις ιδιωτικές κλινικές. Δώστε, λοιπόν, εξηγήσεις στους πολίτες, στους πληγέντες και στους εργαζόμενους.

Περιμένουμε, επίσης, μια επίσημη απάντηση για το τι θα συμβεί και πώς θα προστατευθούν οι πολίτες που τα σπίτια τους εκπλειστηριάστηκαν στο μεσοδιάστημα από την καταστροφή μέχρι την ψήφιση του νόμου. Αυτά είναι πρακτικά και πραγματικά προβλήματα. Δεν χωράνε υπεκφυγές ή συνδικαλισμός. Επαναλαμβάνουμε ορισμένα από τα μέτρα και, μάλιστα, με τη διαδικασία του επείγοντος, δεν δικαιολογούνται και δεν συμβαδίζουν με την κοινή λογική. Σας ζητήσαμε και χτες να αποσύρετε τις διατάξεις που δεν αφορούν την κακοκαιρία και είναι χαριστικές. Δεν είναι δυνατόν να επιμένετε πως με την υπεραπόσβεση στη διαφημιστική δαπάνη θα ωφεληθούν οι μικρές και μεσαίες επιχειρήσεις και η αγορά. Αυτό το επιχείρημα να το πείτε στους επαγγελματίες, κύριοι Υπουργοί, όχι μέσα από τον ασφαλή διάλογο στη Βουλή.

Έχετε μια ιδεολογική κατεύθυνση – αυτό το δεχόμαστε – αν και τη θεωρούμε λανθασμένη. Θεωρείτε πως για να συντηρήσετε την οικονομική πίτα πρέπει να τονώσετε τα υψηλά κλιμάκια. Η πραγματικότητα, όμως, σας διαψεύδει μονίμως. Μπορείτε, βέβαια, εσείς να ζείτε σε κάποιο «σύννεφο» και να διαφωνείτε με την πραγματικότητα, αλλά τουλάχιστον μη συμπεριφέρεστε στον κόσμο σαν να μην καταλαβαίνει. Υποχρεούστε να εξηγήσετε τη διαδικασία που νομοθετείτε σχετικά με τα ενημερωτικά μηνύματα. Αποφύγατε χτες εντελώς να μιλήστε για αυτά. Την ίδια ζέση που δείχνετε για να ενισχύσετε τα μέσα μαζικής ενημέρωσης αν δείχνατε και για τους εργαζόμενους αυτής της χώρας, η κατάσταση θα ήταν διαφορετική, αλλά η Νέα Δημοκρατία, χρόνια τώρα, με τις λέξεις προστασία και εργασία, παθαίνει ένα αλλεργικό σοκ.

Χαρακτηριστικό παράδειγμα ο κύριος Βρούτσης που προσπαθούσε μανιωδώς να μας πείσει την προηγούμενη βδομάδα ότι η απλήρωτη υπερωρία είναι προστασία της εργασίας. Σας το είχα και χθες, είναι κακό πράγμα το χειροκρότημα. Θολώνει την κρίση. Έτσι και σε αυτό το νομοσχέδιο εφαρμόζετε το πετυχημένο μέτρο της αναστολής συμβάσεων εργασίας, παρά το αρνητικό ρεκόρ του Ιουλίου. Εξαρτάται, βέβαια, θα μου πείτε, από ποια σκοπιά το βλέπεις. Για εσάς μπορεί να είναι και επιτυχημένο το πρόγραμμα των αναστολών, αφού αυτό σημαίνει περισσότεροι, φθηνότεροι και ευέλικτοι εργαζόμενοι. Αυτό επιδιώκετε.

Πρέπει να σημειώσω επίσης ότι δεν υπάρχει καμία μέριμνα στο νομοσχέδιο για τους αγρότες, όταν μάλιστα οι περιοχές που επλήγησαν είναι, με τον ένα ή άλλο τρόπο, αγροτικές και βασίζονται στην αγροτική παραγωγή. Ο κυκλώνας κατέστρεψε με το πέρασμα του φυτικό και ζωικό κεφάλαιο, αγροτικές υποδομές, εγκαταστάσεις μηχανήματα, τρακτέρ, θερμοκήπια, γεωτρήσεις, συστήματα άντλησης νερού, άρδευσης και ύδρευσης.

Μεγάλο, επίσης, θα είναι και το κόστος επαναφοράς των εδαφών των πληγεισών γεωργικών εκτάσεων σε καλλιεργήσιμη κατάσταση, καθώς πρέπει να γίνει διαμόρφωση του εδάφους και απομάκρυνση των φερτών υλικών, όπως πέτρες και κορμοί δέντρων. Ενώ συμβαίνουν όλα αυτά, στο νομοσχέδιο που συζητάμε σήμερα δεν υπάρχει καμία αναφορά για τα μέτρα στήριξης, αποζημίωσης και ανακούφισης των πληγέντων αγροτών, κτηνοτρόφων, μελισσοκόμων και αλιέων. Πρέπει άμεσα να προχωρήσετε σε καταγραφές των καταστροφών. Εμείς έχουμε προτείνει συνολικές κατά περιοχή εκτιμήσεις, ώστε να επισπευσθεί η διαδικασία αποζημίωσης.

Τέλος, το 2018 ψηφίσαμε διάταξη από το Υπουργείο Οικονομικών για τις φυσικές καταστροφές και τα κατεστραμμένα ακίνητα. Στο άρθρο 3, παράγραφος 6, του νόμου του ΕΝΦΙΑ υπάρχει μια μόνιμη διάταξη, η οποία είναι ενεργή, καθώς από τότε βλέπουμε ότι αυτά τα φαινόμενα πληθαίνουν. Εσείς, βέβαια, ανακαλύψετε εσχάτως αυτό τον όρο, δεν πειράζει, ας είναι κι αυτό μια κυβερνητική αλλαγή. Αυτή η διάταξη, λοιπόν, ξαναλέω είναι ενεργή και έχει αναφορά στην απαλλαγή από τον ΕΝΦΙΑ για περιπτώσεις φυσικής καταστροφής. Αν θεωρούμε ότι καλύπτει μέρος των πληγέντων, θα πρέπει οι καταγραφές των ζημιών να γίνουν άμεσα και γρήγορα. Αν πάλι, δεν τους καλύπτει, θα πρέπει να το δείτε και να μεριμνήσετε για κάτι ανάλογο.

Κλείνοντας θα αναφερθώ στον Μπέρτολτ Μπρεχτ, «γιατί να λέμε βίαια τα νερά ενός ποταμού και όχι τις όχθες που τα περιορίζουν». Επειδή αντιλαμβανόμαστε τις καταστάσεις και δεν τις χρησιμοποιούμε όποτε κι όπως μας βολεύει, είχαμε και έχουμε ψηλά στην ατζέντα μας την κλιματική αλλαγή. Θεωρούμε ότι είναι το σημείο καμπής και απαιτεί την προσοχή όλων μας. Δεν υπάρχει άλλος πλανήτης, δεν υπάρχει εναλλακτικό σχέδιο. Αν δεν υπάρξει απάντηση σε αυτό συνολική, με ειδικές επιστημονικές ομάδες εργασίας και σοβαρό σχεδιασμό σε όλο το φάσμα των δημόσιων πολιτικών, δυστυχώς θα βρισκόμαστε ξανά και ξανά αντιμέτωποι με τέτοιας έκτασης φαινόμενα.

Κλείνοντας, θα τονίσω ότι το νομοσχέδιο προσπαθεί να καλύψει δύο διαφορετικές ανάγκες, αυτές των πολιτών από τις φυσικές καταστροφές και αυτές της παράταξής σας, που θεωρεί ότι είναι επείγουσα η ενίσχυση των μέσων μαζικής ενημέρωσης και των μεγάλων επιχειρήσεων. Αναμετρηθήκατε και με τις δύο ανάγκες και η δεύτερη, αυτή των σκοπιμοτήτων της παράταξής σας, για άλλη μια φορά επισκίασε την πρώτη. Χαμένη και πάλι η μεγάλη κοινωνική πλειοψηφία. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Κύριε Πρόεδρε, κυρίες και κύριοι συνάδελφοι, τον καλύτερο νόμο να ψηφίσουμε, δεν πρόκειται να έχουμε άμεσο αποτέλεσμα σε σχέση με τις ανάγκες των ανθρώπων που επλήγησαν, αν όλοι οι φορείς και όλες οι υπηρεσίες δεν πράξουν το καθήκον τους, ξεκινώντας από το δήμο, την περιφέρεια, το Υπουργείο Εργασίας, το Υπουργείο Οικονομικών, το Υπουργείο Υποδομών, το Υπουργείο Εσωτερικών. Είναι ο συνδυασμός και η συνέργεια όλων που θα κρίνει το αποτέλεσμα. Για αυτό, λοιπόν, ας μην προσπαθούν κάποιοι να μεταφέρουν τις ευθύνες αλλού, γιατί το παρατήρησα και τη διαβούλευση. Να με συγχωρήσουν. Παραδείγματος χάριν, οι κύριοι περιφερειάρχες έχουν αποκλειστική αρμοδιότητα για τα ρέματα, ναι ή όχι; Δεν μπορούν να λένε «το Κράτος». Έχουν αποκλειστική αρμοδιότητα για την αποκατάσταση των υποδομών. Δεν μπορούν να λένε ότι «ξέρεις, έχω τη μελέτη, αλλά καθυστέρησα, έκανα, έδειξα ή φταίει ο προηγούμενος». Μάλιστα, αυτό μπορεί να το πει τώρα ο κ. Σπανός, που είναι καινούργιος, για τον κύριο Μπακογιάννη, αλλά ο κ. Αγοραστός με τρεις θητείες δεν μπορεί να το πει για τον προηγούμενο. Να ξεκαθαρίσουμε τα πράγματα.

Ευθύνες υπάρχουν και στο κεντρικό Κράτος, βεβαίως, διότι πολλές φορές τα αιτήματα που στέλνουν οι δήμοι και οι περιφέρειες τα βάζουμε λίγο στην άκρη και κοιτάζουμε τα πελατειακά. Όλοι μυαλό, κρίνεται συνολικά το Κράτος από αυτήν την ιστορία. Δεν κρίνεται ένας - ένας χωριστά μόνο, αλλά και συνολικά αυτό που λέμε αποτελεσματικότητα του Κράτους. Για αυτό, λοιπόν, ας προσπαθήσουμε, τουλάχιστον στο θεσμικό πλαίσιο, να κάνουμε την καλύτερη δουλειά. Το θεσμικό πλαίσιο τούτο, που ήρθε σήμερα για την άμεση αντιμετώπιση, είναι ελλιπέστατο. Θα μπορούσε να έχει προχωρήσει πολλά θέματα, ούτως ώστε να μη χρειάζονται εξουσιοδοτικές, άρα υπουργικές αποφάσεις, ΚΥΑ και λοιπά, τα οποία, όπως, ξέρετε είναι η μεγάλη χρονοτριβή.

Θα κρατήσουν δυο και τρεις και πέντε εβδομάδες για να εκδοθούν οι ΚΥΑ που προβλέπονται από αυτές τις διατάξεις, για άμεση λέει. Λοιπόν, η οριοθέτηση είναι δεδομένη. Ας δείτε τον κατάλογο που σας είπα ότι διαφέρει το άρθρο 1 και του άρθρου 4 που αφορά τα εργασιακά, διαφέρει η περιοχή εφαρμογής. Από τη μία λείπουν, από την άλλη είναι κάποιες παραπάνω. Να είναι ίδια η περιοχή εφαρμογής που η νομοθετική αυτή ρύθμιση να την οριοθετεί κιόλας, για να έχουν άμεση εφαρμογή τα μέτρα χωρίς να χρειάζεται έκδοση KΥA.

Ασφαλιστικές, φορολογικές, δανειακές, δημοτικές υποχρεώσεις αναστέλλονται μέχρι μια ενιαία προθεσμία. Δεν μπορεί κάθε υπηρεσία να βγάζει διαφορετικό. Το Υπουργείο Οικονομικών έβγαλε 18 λέει Μάρτη, ο άλλος έβγαλε 31/12 και ο άλλος σκέφτεται να βγάλει μέχρι 30/6. Δεν γίνεται. Βάλτε μία έννοια προθεσμία και μέχρι την οποία παρατείνονται και όλες οι προθεσμίες άλλων υποχρεώσεων που υπάρχουν για διάφορα θέματα.

Το ζήτημα της άμεσης καταβολής του πεντοχίλιαρου και του οκταχίλιαρου που είναι για ανακούφιση και δεν θα πρέπει να συμψηφιστεί τη στο τέλος με την υπόλοιπη ζημιά. Είναι για την ανακούφιση να κινηθεί ο άνθρωπος. Ένα σπίτι δηλαδή που του έχει πάρει και τα πορτοφόλια και τα χαρτιά και όλα, θέλει κάποια χρήματα να κινηθεί, να περπατήσει, να δραστηριοποιηθεί, να αντιμετωπίσει τις ζημιές. Αν αυτά του τα δώσετε μετά από ένα μήνα, ωστόσο θα έχεις δείξει δανεικά από το πλαϊνό. Άρα έχει χάσει το Κράτος την πλήρη αξιοπιστία του σε αυτό.

Να πω για άλλη μία φορά ότι υπάρχει θεσμικό πλαίσιο στο Υπουργείο Εργασίας, που προκαταβάλει με μόνη την λίστα που στέλνει ο δήμος και τους αριθμούς λογαριασμού, τα ποσά και έρχεται απολογιστικά -είναι σαν ένταλμα προπληρωμής- και βγαίνει η απόφαση. Το είχα θεσπίσει εγώ, το είχαμε εφαρμόσει στην Κεφαλονιά στους σεισμούς, το είχαμε εφαρμόσει σε τρεις-τέσσερις περιπτώσεις και βλέπω ότι δεν περπατάει. Γιατί δεν αξιοποιούμε αυτά τα εργαλεία που ήδη υπάρχουν;

Χρειάζεται λοιπόν άμεση απόδοση αυτών, εξατομίκευση των ζημιών, διότι άλλος έπαθε 10.000 ζημιά και άλλος ένα εκατομμύριο -σε επιχείρηση μιλώ- να μπουν μέσα στα πεντοχίλιαρα και τα οκταχίλιαρα και την εξατομίκευση οι αγροτικές εκμεταλλεύσεις, διότι δεν είναι αυτό εμφανές. Είναι στις επιχειρήσεις ή δεν είναι η αγροτική εκμετάλλευση; Ο αγρότης μη επαγγελματίας είναι ή δεν είναι στο ειδικό καθεστώς. Ο στάβλος, η αποθήκη, το χωράφι που το πήρε το νερό, όλα αυτά μπαίνουν μέσα; Να διευκρινιστούν όλα αυτά και να προχωρήσουν.

Σε σχέση με την εργασία να πω ότι θα πρέπει η αναστολή και η πληρωμή στους εργαζόμενους να αφορά το σύνολο του μισθού. Δεν μπορεί να είναι ούτε 300 ούτε 500 ούτε 800 και βεβαίως θα μπορούσε και ο εργαζόμενος να συνδράμει αυτή την προσπάθεια από τη θέση του και στην επιχείρηση και τα λοιπά, δηλαδή να μην είναι αναστολή και παρκάρισμα, να είναι πληρωμή μεν από το Κράτος, αλλά οι εργαζόμενοι μιας επιχείρησης αντί να πάνε κάπου αλλού, μπορεί να είναι μαζί με τον άνθρωπο που έχει την επιχείρηση και να αγωνιούν μαζί για το τι θα κάνουν, αλλά να πληρώνεται από το Κράτος. Είναι λάθος το παρκάρισμα και η αδρανοποίηση του εργαζόμενου. Δείτε το. Θα πρέπει να υπάρξει διάταξη που να ακυρώνει τις απολύσεις που γίνανε από την ημέρα που προκλήθηκαν ζημιές μέχρι τη δημοσίευση του νόμου αυτού. Τι γίνεται; Με ευχολόγια; Θέλει διάταξη ακυρώνονται, δεν είναι νόμιμες, να γραφτεί. Εκ των σημαντικότατων θεμάτων που εμείς προτείνουμε.

Διασφάλιση ρευστότητας με την εγγύηση του δημοσίου -γιατί αν πάμε με ιδιωτικοοικονομικά κριτήρια και εγγυήσεις, τελειώσαμε- για αποκατάσταση υποδομών κατοικιών επιχειρήσεων και αγροτικών εκμεταλλεύσεων με υπεραποσβέσεις -εδώ είναι τώρα που θα συνδυάσουμε το άλλο μέτρο, το ωραίο που είπατε και το παινέσατε γιατί ενδιαφέρει, αύξηση διαφημιστικής δαπάνης- με υπεραποσβέσεις στις δαπάνες που θα γίνουν για την αποκατάσταση των υποδομών και των επιχειρήσεων. Όταν αγοράσει τεχνολογικό εξοπλισμό φέτος ο πληττόμενος, να έχουμε υπεραπόσβεση, να αποσβεστεί μέσα στο χρόνο και συν 100%. Θα το κάνετε; Αυτό σημαίνει ίσα μέτρα και σταθμά. Εάν δεν το κάνετε λοιπόν, τότε στο ίδιο νομοσχέδιο θα έχετε διαφορετική αντιμετώπιση δύο επιχειρήσεων. Μια που είναι τα μέσα και μία άλλη που είναι η επιχείρηση που επλήγη.

Κλείνοντας να πω ότι χρειάζεται και ολοκληρωμένο πλαίσιο μόνιμων μέτρων για το επόμενο διάστημα –μονιμότερων, όχι μόνιμων- προκειμένου να αποκατασταθεί η ομαλή οικονομική κοινωνική ζωή. Δηλαδή, ένα πρόγραμμα εργασίας σε αυτές τις περιοχές που επλήγησαν για τη στήριξη των επιχειρήσεων, να κάνουμε πιλοτικά σε αυτές τις επιχειρήσεις ότι για κάθε 1.000 ευρώ πρόσληψη εργαζόμενου, απαλλάσσεται η επιχείρηση για φόρους 1.500. Να το κάνουμε πιλοτικά σε αυτή την περίπτωση να δούμε και πώς θα λειτουργήσει.

Κλείνω με το θέμα των μέσων. Εμείς έχουμε καταθέσει ολοκληρωμένη πρόταση. Οι δικαιολογίες για το έκτακτο της πρώτης φάσης ακούστηκαν, από άλλους έγιναν πιστευτές, από άλλους όχι. Αποτέλεσε το κύριο ζήτημα της δημόσιας συζήτησης και αντιπαράθεσης αυτό. Εδώ είναι όμως ένα ερώτημα. Αυτή η σύγχρονη Πολιτεία που λέγεται Ελλάδα, εν έτει 2020, δεν μπορεί να θεσπίσει πέντε συγκεκριμένους κανόνες, για να ενισχύει την ενημέρωση που χρειάζεται, ιδιαίτερα στην περίοδο Covid, αλλά και στις καταστροφές και σε κάθε άλλη περίπτωση, με θεσμικό τρόπο, αλλά πρέπει να συζητάμε εάν η κυβέρνηση του ΣΥΡΙΖΑ ή η κυβέρνηση της Νέας Δημοκρατίας είχε περισσότερα πελατειακά χαρακτηριστικά στην αντιμετώπιση της σε σχέση με τα μέσα; Είναι ντροπή. Ειλικρινά είναι ντροπή και ξεκινάω από την Κυβέρνηση, αλλά και για όλους μας να μη μπορούμε να βάλουμε κάτω πέντε κανόνες. Αν είναι δυνατόν. Έρχεται μία γενική διάταξη πλήρης εξουσιοδότηση στον κ. Πέτσα. Όχι. Κατ’ αρχήν, είναι αντισυνταγματική. Οι εξωτερικές διατάξεις έρχονται με τους βασικούς πυλώνες και λένε για τις λεπτομέρειες εφαρμογής υπουργική απόφαση ή ΚΥΑ.

Δεν έχει τέτοια διάταξη τύχη, τουλάχιστον από μας, εάν δεν συμπεριλάβει βασικούς κανόνες και τους αναφέρω εν τάχει. Η διαδικασία πρέπει να διέπεται από διαφάνεια, κριτήρια συγκεκριμένα και λογοδοσία, να τηρείται η εκ του νόμου υποχρέωση για τη χρηματοδότηση 30% των περιφερειακών μέσων, να έχουμε κριτήρια και τον αριθμό των εργαζομένων και ανάλογα και με την τηλεθέαση, την κυκλοφορία, την ακροαματικότητα, την επισκεψιμότητα για τα site, να έχουμε αναπλήρωση παραλείψεων ή αδικιών που έγιναν στο πρώτο πρόγραμμα. Πέστε ότι έγιναν και αδικίες. Δεν πρέπει να τις δούμε στο δεύτερο πρόγραμμα; Να στηριχθεί και να επιδοτηθεί η εργασία αντί της αναστολής στο αναγκαίο προσωπικό για τα μέσα. Να στηρίξουμε πραγματικές διαστάσεις, αν έχει εργαζόμενο, άμα δεν έχει δεν θα πάρει. Άρα συνδέεις την πραγματική κατάσταση και την πραγματική δυνατότητα μιας επιχείρησης.

Εγώ είπα 5 κριτήρια. Εάν οι επιστήμονες, το ΕΣΡ, ακόμα και αυτό που παίρνει το 2 τοις χιλίοις έβγαζε μία γνωμοδότηση και έβαζε κάτω τη σκέψη του να μας προτείνει «ρε αδερφέ, ποιος είναι ο τρόπος να γίνει αντικειμενική στήριξη, ποια είναι τα κριτήρια;» θα φέρνανε. Πιστεύω ότι φταίει η Κυβέρνηση που δεν ζητάει μια τέτοια γνωμοδότηση. Θα καταθέσουμε τροπολογία για το θέμα που έχει προκύψει με αυτό το ζήτημα με τα μέσα και με το ζήτημα του ειδικού τέλους, μελετημένη και δίκαιη, προκειμένου και αυτός ο σκοπός που υπήρξε να μπορεί να εκπληρωθεί, αλλά να μην αδικούνται επιχειρήσεις που για οποιοδήποτε λόγο -ιδιαίτερα μικρές- δεν είχε προβλεφτεί αυτή η διάταξη.

Για το νομοσχέδιο ψηφίσαμε επί της αρχής, αλλά επί των άρθρων συγκεκριμένα άρθρα δεν θα τα ψηφίσουμε, εάν δεν υπάρξει η βελτίωση η αναγκαία. Σας καταθέσαμε τις προτάσεις και περιμένουμε τη Δευτέρα να τοποθετηθούμε. Άρα, τη Δευτέρα θα τοποθετηθούμε επί των άρθρων συγκεκριμένα, ανάλογα με την ανταπόκριση της Κυβέρνησης στις προτάσεις και στις συμπληρώσεις, όχι μόνο τις δικές μας αλλά και αυτά που ακούστηκαν από τους ανθρώπους, τους εκπροσώπους των φορέων.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κύριε Κεγκέρογλου. Το λόγο έχει ο κύριος Λαμπρούλης, Ειδικός Αγορητής του Κ.Κ.Ε..

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Σας ευχαριστώ. Είπαμε και χθες στην πρώτη συνεδρίαση, αλλά και με αφορμή αν θέλετε την ακρόαση φορέων, τα όσα ακούσαμε από τους φορείς, αυτά που είπαν όπως τα είπανε, βγαίνουν και κάποια συμπεράσματα κατά τη γνώμη μας, ότι αυτό που βιώνουν οι κάτοικοι των περιοχών που επλήγησαν από τις πλημμύρες, τις καταστροφές, αναδεικνύουν τις τεράστιες ευθύνες του κεντρικού μηχανισμού του Κράτους, της Κυβέρνησης, αλλά και όσων έχουν κυβερνήσει έως τώρα, με τις τεράστιες ελλείψεις του κεντρικού σχεδιασμού, της τοπικής διοίκησης αντίστοιχα, δήμων, περιφερειών, γιατί δεν πάρθηκαν μέτρα Πολιτικής Προστασίας, όχι μόνο για τα έργα που θα έπρεπε να γίνουν, αντιπλημμυρικά, αντιδιαβρωτικά, αντιπυρικά και πάει λέγοντας και μάλιστα αυτά τα έργα θα έπρεπε να αποτελούν προτεραιότητα, αλλά ούτε κατά τις ώρες της καταστροφής δεν μπορούσε να λειτουργήσει στοιχειωδώς ο κρατικός μηχανισμός.

Αυτό δείχνει τις τεράστιες ελλείψεις διαχρονικά και τις εγκληματικές ευθύνες - θα λέγαμε - για το τι υποδομές έχεις, πώς τις στελεχώνεις, πώς πληρώνεται ο κόσμος που δουλεύει σε αυτές τις υποδομές, πώς εκπαιδεύεται, αλλά και πώς έχεις τα απαραίτητα μέσα, τα εργαλεία – τέλος πάντων - για να αντιμετωπίσεις τέτοιες καταστάσεις.

 Στην πρώτη συνεδρίαση καταθέσαμε συγκεκριμένες προτάσεις για τα ζητήματα που αφορούν τα μέτρα ανακούφισης των εργαζομένων, των αγροτών, των επαγγελματιών, όλων των κατηγοριών των πολιτών που επλήγησαν από τις πλημμύρες, αλλά παράλληλα και προτάσεις για έργα προστασίας (αντιπλημμυρικά, αντιδιαβρωτικά και λοιπά) και αποκαταστάσεων όλων των ζημιών που έχουν υποστεί οι υποδομές των πληγέντων αυτών περιοχών.

Τώρα έρχεται ένα νομοσχέδιο με τον επείγοντα χαρακτήρα προωθώντας μέσα από συγκεκριμένα άρθρα συγκεκριμένες προτάσεις της Κυβέρνησης για την αντιμετώπιση των προβλημάτων που προέκυψαν από τις πλημμύρες σε όλες αυτές τις περιοχές στη χώρα μας, αλλά και για τον COVID- 19.

Όταν έχεις, λοιπόν, μια κατεπείγουσα κατάσταση σε ό,τι αφορά και τις πλημμύρες, αλλά και την εξέλιξη της πανδημίας έρχεσαι με ένα επείγον νομοσχέδιο, με μέτρα αποσπασματικά, ανεπαρκή, ανεπαρκέστατα – θα λέγαμε - απέναντι όμως στις κατεπείγουσες ανάγκες τόσο των πληγέντων και των περιοχών αυτών που επλήγησαν όσο και για τις κατεπείγουσες ανάγκες για την αντιμετώπιση της πανδημίας. Η σημερινή εκρηκτική κατάσταση για παράδειγμα στο Δημόσιο Σύστημα Υγείας, αντίστοιχα στα σχολεία, στα Μέσα Μαζικής Μεταφοράς, στους χώρους εργασίας εκεί όπου συγκεντρώνονται χιλιάδες εργαζόμενοι έχουν εξολοκλήρου την σφραγίδα αυτής της πολιτικής, της κυβερνητικής πολιτικής που έπαιξε στον τζόγο των καπιταλιστικών κερδών τις θυσίες του λαού και τον χρόνο αντίστοιχα που κερδήθηκε από τον λαό μας στην πρώτη φάση της πανδημίας.

 Έρχεται χθες ο Πρωθυπουργός με το διάγγελμά του και αναγορεύει την αντιμετώπιση της πανδημίας αποκλειστικά και μόνο σε ζητήματα ατομικής ευθύνης. Πήγε, δηλαδή, και ένα βήμα παραπέρα ο Πρωθυπουργός εκφράζοντας ένα στυγνό ξεκάθαρο εκβιασμό «αυτοπροστασία ή καραντίνα». Όμως η απαραίτητη αυτοπροστασία, η υπευθυνότητα αντίστοιχα του καθενός και της καθεμιάς δεν μπορεί να συγκαλύψει την κυβερνητική ανευθυνότητα και μια απαράδεκτη πολιτική που εκδηλώνεται από την ίδια την κατάσταση στο Δημόσιο Σύστημα Υγείας, για παράδειγμα.

 Έτσι, λοιπόν, δεν εμπεριέχει ούτε υπάρχουν προτάσεις ούτε σκέψεις, για παράδειγμα, για μαζικές προσλήψεις μόνιμου προσωπικού, αιτήματα που έχουμε διατυπώσει και εμείς ως κόμμα, αλλά και οι υγειονομικοί ήρωες τον Απρίλιο, τον Μάρτιο που τους εξυμνούσατε όλοι και λέγατε «οι ήρωες υγειονομικοί», οι οποίοι ειρήσθω εν παρόδω χθες απεργώντας διεκδίκησαν ουσιαστικά μέτρα αντιμετώπισης αυτής της οξυμένης κατάστασης που αντιμετωπίζει το Δημόσιο Σύστημα Υγείας, όπως προσλήψεις προσωπικού, αύξηση των κρεβατιών ΜΕΘ, υποδομές, μέτρα προστασίας των εργαζομένων στους τόπους δουλειάς με όλα τα απαραίτητα μέσα για την υγεία και την ασφάλειά τους με ευθύνη, βεβαίως, της εργοδοσίας.

Επίσης, να γίνει επίταξη όλων των δομών και με βάση την εξέλιξη του δεύτερου κύματος της πανδημίας, επίταξη όλων των δομών και υπηρεσιών του ιδιωτικού τομέα υγείας και πρόνοιας που να αφορά όχι μόνο τις ΜΕΘ των ιδιωτικών νοσοκομείων, αλλά και τα διαγνωστικά τεστ, τα εργαστήρια, δηλαδή, και αντίστοιχα μέτρα που θα συμβάλλουν στην μείωση του αριθμού των μαθητών ανά τάξη με έκτακτα κονδύλια παράλληλα τόσο για τα νοσοκομεία όσο και για την εκπαίδευση, για μαζικούς διορισμούς εκπαιδευτικών και άλλων εργαζομένων φυσικά για την αναβάθμιση υποδομών, την καθαριότητα, μέτρα υγιεινής, ατομικά μέτρα προστασίας σε όλες τις εκπαιδευτικές αντίστοιχα βαθμίδες.

Δεν υπάρχει τίποτα από αυτό, καμία αναφορά και τα προβλήματα συσσωρεύονται και τα βλέπετε και τα βλέπουμε και τα γνωρίζετε πολύ καλά, αλλά ποια είναι η απάντηση των Υπουργών ή όσων – να το πω έτσι - είναι γύρω από τους Υπουργούς και συναντιούνται με τους εκπροσώπους των εργαζομένων;

Τι λένε;

 Λένε, ότι «δεν μπορεί να γίνει τίποτα από αυτά που λέτε και που διεκδικείτε», γιατί υπάρχουν νομικοί και οικονομικοί σκόπελοι.

Ποιοι είναι αυτοί οι σκόπελοι;

Για αυτούς, όμως, τους σκοπέλους δεν υπάρχει πρόβλημα από την κυβέρνηση, δηλαδή, τους νομικούς και οικονομικούς που επικαλείται. Δεν εμποδίζουν, λοιπόν, την κυβέρνηση αυτοί οι σκόπελοι αξιοποιώντας την πανδημία να νομοθετεί με fast truck διαδικασίες κατά παρέκκλιση ισχυουσών διατάξεων σωρεία αντιλαϊκών μέτρων όλο αυτό το διάστημα της πανδημίας και τα παραδείγματα είναι πάμπολλα με ένα τελευταίο παράδειγμα τη νομοθέτηση της απλήρωτης υπερωριακής εργασίας που παραβιάζει ακόμα και το ίδιο το Σύνταγμα.

Για αυτά, λοιπόν, τα νομοθετήματα που έχουν περάσει ως τώρα δεν υπάρχουν ούτε νομικά ούτε οικονομικά εμπόδια και σκόπελοι, όπως αναφέρουν οι Υπουργοί απέναντι στα δίκαια αιτήματα των εργαζομένων, απέναντι στα δίκαια αιτήματα του λαού και σε ζητήματα που έχουν να κάνουν με την υγεία του, με την ίδια του τη ζωή.

Είναι, δηλαδή, επείγον για παράδειγμα στο νομοσχέδιο το άρθρο 13 που είναι για το Υπουργείο Παιδείας;

 Εδώ τι θέλει να κάνει;

 Ποιο είναι το επείγον αυτό ζήτημα που θέλει να λύσει η Κυβέρνηση;

 Ξεκάθαρα το λέμε, έχει να κάνει με την άμεση, ωμή και ευθεία παρέμβαση στη λειτουργία των οργανώσεων των εκπαιδευτικών προβλέποντας την ηλεκτρονική ψηφοφορία, ψηφοφορία χωρίς την φυσική παρουσία, χωρίς Εφορευτική Επιτροπή που μπορεί να διασφαλίζει το αδιάβλητο πέρα και έξω από τις ρυθμίσεις των καταστατικών που δεν επιτρέπουν ούτε επιστολική ψήφο. Ακόμα, δηλαδή, και στις Ηνωμένες Πολιτείες η ψηφοφορία γίνεται ναι μεν ηλεκτρονικά, αλλά στο παραβάν, είναι παρών μπροστά εκεί τον βλέπουν αυτός πάει να ψηφίσει, ηλεκτρονικά, όμως.

 Αυτό, όμως, που στοχεύει η Κυβέρνηση είναι να χτυπήσει τη ζωντανή λειτουργία των οργανώσεων των εργαζομένων, εκεί, δηλαδή, όπου ζυμώνονται, κατατίθενται θέσεις, προτάσεις παρατάξεων, ομάδων που διεκδικούν να γίνουν αποδεκτές από την πλειοψηφία των εργαζομένων, εκεί που η διαπάλη των ιδεών, των θέσεων διαμορφώνουν τη στάση των εργαζομένων και επιδρά ανάλογα θετικά ή αρνητικά στη συμμετοχή των εργαζομένων στους αγώνες για τη διεκδίκηση των αναγκών τους, στην αντίσταση και δράση ενάντια στην αντιλαϊκή πολιτική.

Αυτό δε θέλετε και αυτό επιχειρείτε να εμποδίσετε με αυτό το άρθρο που ειρήσθω εν παρόδω είναι ένα άρθρο, το οποίο, η ίδια η Εκτελεστική Επιτροπή της ΑΔΕΔΥ το καταγγέλλει και ζητά την απόσυρσή του και μαζί με αυτό ζητούμε και εμείς την απόσυρση αυτού του άρθρου.

Κύριε Πρόεδρε, κλείνοντας, με αφορμή το άρθρο 11 του νομοσχεδίου η Κοινοβουλευτική Ομάδα του Κόμματός μου θα καταθέσει τροπολογία. Σε ό,τι αφορά τα ζητήματα αυτά της μετάδοσης των μηνυμάτων εμείς έχουμε μία πάγια θέση ως Κόμμα και επανειλημμένα έχουμε τονίσει, ότι τα μηνύματα που σχετίζονται με την προστασία της δημόσιας υγείας, ειδικά για την αντιμετώπιση μιας πανδημίας, θα πρέπει να μεταδίδονται και να καταχωρούνται σε όλα τα Μέσα Μαζικής Ενημέρωσης (ραδιοτηλεοπτικά, ηλεκτρονικά, έντυπα και πάει λέγοντας) εντελώς δωρεάν και όχι με όρους διαφημιστικής καμπάνιας.

 Σε αυτή, λοιπόν, τη λογική εμείς καταθέτουμε συγκεκριμένη τροπολογία την οποία νομίζω, ότι, ήδη, την έχετε πάρει.

 Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ναι , την έχουμε πάρει.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Πριν συνεχίσω στα υπόλοιπα άρθρα, θα θέλαμε να συμπληρώσουμε ορισμένα πράγματα στα θέματα των αποζημιώσεων και της αποκατάστασης των ζημιών σύμφωνα με στοιχεία που έχουμε πάρει από τις πληγείσες περιοχές.

 Καταρχήν, εκτιμάμε τα συμπληρωματικά μέτρα που εξήγγειλε ο Υπουργός όσον αφορά τη βελτίωση των υποδομών, αν και πρέπει να περιμένουμε τις λεπτομέρειες. Οφείλουμε να σημειώσουμε πάντως πως μπορεί μεν μία κτηνοτροφική ή άλλη παραγωγική μονάδα να μην έχει πάθει ζημιές, αλλά να έχει αποκλειστεί, γεγονός που σημαίνει πως θα ζημιωθεί έμμεσα. Παράδειγμα, η Κοινότητα Ανάβρας της Μαγνησίας, η οποία αποτελεί φωτεινό παράδειγμα ολοκληρωμένης αγροτικής ανάπτυξης, όπου η δημιουργία ενός σύγχρονου κτηνοτροφικού πάρκου συνδυάστηκε με κοινωφελείς υπηρεσίες υψηλού επιπέδου για μία τόσο πολύ μικρή Κοινότητα.

Ο «Ιανός» προκάλεσε ζημιές στους δρόμους και σε κάποιες εγκαταστάσεις. Οπότε, εάν μείνουν έτσι σιγά σιγά το μοντέλο αυτό, όπως πολλά άλλα στην πατρίδα μας, θα χαθεί. Το αναφέρουμε επειδή είναι κάτι που πρέπει να προσεχθεί, αφού μπορεί να λειτουργήσει ως πρότυπο για άλλες κοινότητες στα πλαίσια των αποκαταστάσεων που θα γίνουν, έτσι ώστε τα χρήματα να χρησιμοποιηθούν, για να αναβαθμίσουν και για να ενισχύσουν την οικονομική και κοινωνική ζωή.

Μέρος των αποζημιώσεων θα μπορούσε να διατεθεί με ρήτρα που θα αφορά τον επανασχεδιασμό των κτηνοτροφικών εκμεταλλεύσεων, όπως ο συνδυασμός τόσο με προγράμματα εξοικονόμησης ενέργειας κ.λπ.. Οπότε η καταστροφή θα μετατρεπόταν σε μία ευκαιρία για ανάπτυξη. Αυτό πρέπει να κάνουμε πάντοτε.

Να σημειώσουμε, επίσης, ότι κάποιες κοινότητες έχουν εγκαταλειφθεί. Οπότε υπάρχει κίνδυνος για φθορές ή κλοπές κατά την απουσία των κατοίκων.

Εκτός αυτού συνάνθρωποι μας έχουν μείνει άστεγοι και φιλοξενούμενοι από φιλικά ή συγγενικά πρόσωπα, οπότε θα πρέπει να στηριχθούν και αυτοί άμεσα.

Ένα επόμενο πρόβλημα είναι η άναρχη και παράλογη ανάπτυξη στην περιοχή, η οποία, ενδεχομένως, εξυπηρετεί συγκεκριμένα συμφέροντα.

Ο περίφημος δρόμος προς το πουθενά, ο Ε65, της ΤΕΡΝΑ, που θεωρείται ότι κόστισε για το μεσαίο, τυφλό Τμήμα Ξυνιάδα - Τρίκαλα έως και 1 δισ. ευρώ μαζί με τις απαλλοτριώσεις, ενώ τώρα άλλα 350 εκατ. ευρώ για το Νότιο άκρο, το οποίο έκλεισε στην κακοκαιρία.

Δεν είχε προβλεφθεί, αλήθεια, το ενδεχόμενο ισχυρής βροχόπτωσης;

Θα αναζητηθούν ευθύνες;

Παράλληλα, η πανάκριβη Σήραγγα της Όρθυος, της ΕΡΓΟΣΕ, επίσης, έκλεισε λόγω πλημμύρας. Πρόκειται για ένα πανάκριβο έργο ΕΣΠΑ, του ΑΚΤΩΡ, που κατασκευαζόταν επί δύο δεκαετίες, από το 2002, ενώ υπήρχαν υπήρξαν σκιές σκανδάλου που οδήγησαν σε μεγάλες καθυστερήσεις.

Είναι δυνατόν με την πρώτη καταιγίδα, κρίσιμες, σύγχρονες και πανάκριβες υποδομές να αχρηστεύονται;

Λίγο πιο κάτω στους Σοφάδες – Καρδίτσας, σε μια κατεξοχήν γεωργική περιοχή, έχουν κατασκευαστεί φωτοβολταϊκά σε εδάφη υψηλής παραγωγικότητας, τα οποία, επίσης, πλημμύρισαν και καταστράφηκαν.

Θα δοθούν αλήθεια αποζημιώσεις και σε αυτά;

Σε κάθε περίπτωση σε όλες τις περιοχές πρέπει να γίνει επανεξέταση της αντιπλημμυρικής ασφάλειας και των υποδομών πριν αποκατασταθούν. Για παράδειγμα, το Κέντρο Υγείας Μουζακίου, που εν μέρει κατέρρευσε και παρασύρθηκε, ήταν χτισμένο στην άκρη ενός ξεροπόταμου, ακόμη χειρότερα σε μια καμπή του.

Ήταν ενδεδειγμένη η θέση ανέγερσής του;

Στο άρθρο 1, τώρα, θα θέλαμε να συμπληρώσουμε πως πρέπει να συμπεριληφθούν και τα κενά κτίρια στα δικαιούμενα αποζημίωσης, καθώς επίσης να οριστεί ένα χρονικό όριο για την καταβολή τους.

Σημειώνοντας πως στην Εύβοια δεν έχουν δοθεί ακόμη αποζημιώσεις.

Εκτός αυτού θα πρέπει να υποχρεωθούν οι ασφαλιστικές εταιρείες να πληρώσουν, αφού συνήθως προσπαθούν με τεχνάσματα να το αποφύγουν. Για παράδειγμα, τα αυτοκίνητα που δεν λειτουργούν λόγω των πλημμυρών να αποζημιώνονται στην ασφαλιστική τους αξία.

Στο άρθρο 2, δε, να προστεθεί το ακατάσχετο των τραπεζικών λογαριασμών, έτσι ώστε να μη δημιουργούνται παραθυράκια.

Συνεχίζοντας στο δεύτερο μέρος του νομοσχεδίου, με το άρθρο 6 δίνεται παράταση για την εξόφληση του ΕΝΦΙΑ, με 6 ισόποσες δόσεις, σε τέσσερις, όμως, μήνες εντός του 2020. Θεωρούμε πως πρόκειται για κοροϊδία, αφού δεν διευκολύνει ιδιαίτερα τους φορολογούμενους μία παράταση με την ταυτόχρονη σύμπτυξη δόσεων. Οπότε πρέπει να το σκεφτεί καλύτερα η Κυβέρνηση.

Εμείς φυσικά ως Ελληνική Λύση είμαστε αντίθετοι γενικότερα με τον ΕΝΦΙΑ, θεωρώντας τον δημευτικό φόρο.

Συνεχίζοντας το άρθρο 8, παρέχεται η δυνατότητα ελάφρυνσης φόρων με την έκπτωση των διαφημιστικών δαπανών. Κάτι που στην ουσία είναι μία νέα λίστα «Πέτσα», από την πίσω πόρτα. Η ελάφρυνση αυτή απαιτεί να ξοδευτεί το 100% των διαφημίσεων το 2019 για το 2020 και το 105% για το 2021. Αφού, όμως, νομοθετείτε θα έπρεπε, τουλάχιστον, να προβλεφθεί για λόγους ισότητας μία ανάλογη ρύθμιση για νέες επιχειρήσεις, που δεν είχαν διαφημιστικές δαπάνες το 2019. Στην ουσία βέβαια, πρόκειται για μία έμμεση διάψευση του τζίρου των καναλιών.

Αλήθεια, σε ποια επιχείρηση και σε ποιον άλλο κλάδο της οικονομίας επιδοτεί το κράτος τον τζίρο του;

Γιατί δεν αναγράφεται το κόστος από το Γενικό Λογιστήριο του Κράτους;

Κάτι ανάλογο διαπιστώνεται στο άρθρο 9, όπου αναστέλλεται το τέλος της συνδρομητικής τηλεόρασης για ένα χρόνο, έως τις 30 Σεπτεμβρίου του 2021. Το κόστος με βάση την Έκθεση του Γενικού Λογιστηρίου του Κράτους είναι 18 εκατ., όσο περίπου η λίστα «Πέτσα».

Αλήθεια, αυτή η μείωση του κόστους για τον καταναλωτή και η ενίσχυση των εσόδων των συνδρομητικών, μήπως είναι μια έμμεση ενίσχυση των αθλητικών ομάδων μέσω των πληρωμών των αθλητικών δικαιωμάτων της Super League;

Είναι μία απορία μας.

Γιατί δεν γίνεται το ίδιο με τα τέλη της κινητής τηλεφωνίας, έτσι ώστε να ανακουφιστεί το κοινωνικό σύνολο που πληρώνει τις υψηλότερες τηλεπικοινωνιακές υπηρεσίες στην Ευρωπαϊκή Ένωση;

Δεν θα μπορούσε να γίνει μία μείωση των τηλεπικοινωνιακών τελών, τουλάχιστον, για όσους έχουν χάσει τα σπίτια τους.

Στο άρθρο 10, όπως το είχαμε φανταστεί, συγκρίνοντας τα ποσά του Γενικού Λογιστηρίου του Κράτους, με αυτά που είχαν προβλεφθεί στα άρθρα 24 και 25 των τελευταίων Π.Ν.Π.. Υπάρχει αύξηση κατά 47,3 εκατ. το 2020 και 70,9 εκατ. το 2021. Δηλαδή, συνολικά 118,2 εκατ. επιπλέον στα 200 εκατ. της προηγούμενης Π.Ν.Π., που ανέφερε 80 εκατ. το 2020 και 120 εκατ. το 2021. Εκτός αυτού θα πληρώνεται από το συγχρηματοδοτούμενο σκέλος του Προγράμματος Δημοσίων Επενδύσεων. Εν προκειμένω, απορούμε σχετικά με το τι συνέβη και αυξήθηκε το ποσό.

Ήταν λάθος υπολογισμένο, όπως έχουμε διαπιστώσει και σε άλλα υπουργεία που έχουν προβλήματα αριθμητικής ή κάτι άλλο;

Σε κάθε περίπτωση, όπως είχαμε ρωτήσει κατά την εξέταση των Π.Ν.Π. υπάρχουν τα ποσά, τα ενέκρινε για συγχρηματοδότηση η Ευρωπαϊκή Ένωση;

Από ποιο μέρος του Προγράμματος Δημοσίων Επενδύσεων θα αφαιρεθούν;

Με το άρθρο 11, διαπιστώνεται κάτι ακόμη πιο παράδοξο. Επιτρέπεται με συνοπτικές διαδικασίες η διαπραγμάτευση της τοποθέτησης διαφήμισης για ενημέρωση από το κράτος, χωρίς δημοσίευση διαγωνισμού. Μία ακόμη λύση λίστα «Πέτσα», δηλαδή, χωρίς να αναγράφεται καν το κόστος της από το Γενικό Λογιστήριο του Κράτους.

Θα διατεθούν ξανά 20 εκατομμύρια, όπως την προηγούμενη φορά και θα δοθούν μόνο σε συμπολιτευόμενα Μ.Μ.Ε., καθώς επίσης σε ιστοσελίδες που δεν υπάρχουν καν;

Αυτό ακριβώς δυσκολεύει την ψηφοφορία μας. Θέλουμε να ψηφίσουμε υπέρ του νομοσχεδίου, αφού είναι για τα προβλήματα που προκάλεσε ο «Ιανός», αλλά δυστυχώς, όταν συμπεριλαμβάνονται τέτοιες διατάξεις μας δημιουργούν πολλά προβλήματα και γι’ αυτό επιφυλαχτήκαμε.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καππάτος Παναγής, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Δούνια Παναγιώτα (Νόνη), Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Ζαχαριάδης Κωνσταντίνος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Κεγκέρογλου Βασίλειος, Καραθανασόπουλος Νικόλαος, Κατσώτης Χρήστος, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε, κύριε Βιλιάρδο.

Το λόγο έχει ο κ. Αρσένης.

 **ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κυρίες και κύριοι βουλευτές και βουλευτές, είμαι υποχρεωμένος να επαναλάβω μια σειρά από ερωτήματα, τα οποία έμειναν αναπάντητα κατά τη χθεσινή συζήτηση, αλλά και ενισχύθηκαν από την ακρόαση φορέων.

Καταρχήν, χαίρομαι που υπήρξε μια κοινή διαπίστωση και σε επίπεδο τοπικής αυτοδιοίκησης και των αρχόντων, ότι το κλείσιμο των ρεμάτων, το κλείσιμο των ποταμών της όχθης των ποταμών από παράνομες κατασκευές, από πολλές φορές δημόσια έργα, που προκαλεί με τα σημερινά φαινόμενα της κλιματικής κρίσης, αυτές τις πλημμύρες.

Δηλαδή, κοινώς, αν δεν υπήρχαν οι κατασκευές αυτές μέσα στις κοίτες των ποταμών, αν δεν υπήρχε το μπάζωμα, όπως είδαμε στην περίπτωση και των Πολιτικών στην Εύβοια, όπως είδαμε στην περίπτωση στο Μπούρτζι στην Εύβοια και τώρα πλέον και στην Καρδίτσα, παρόλο τον ακραίο και πρωτόγνωρο καιρικό φαινόμενο δεν θα είχαμε αυτές τις επιπτώσεις. Οπότε οι καταστροφές που αντιμετωπίζουμε είναι σε μεγάλο βαθμό και προκαλούνται από την ανθρώπινη δραστηριότητα.

Άρα, είναι πρόβλεψες μας που κάνει την ευθύνη μας πολλαπλάσια.

Δυστυχώς ο τρόπος που αντιμετωπίζονται αυτά τα φαινόμενα, είναι με τα εργολαβικά αντιπλημμυρικά έργα, τα σαρζανέτια και τους εγκιβωτισμούς στις κοίτες των ποταμών. Βλέπουμε να σχεδιάζονται αυτή τη περίοδο και στην Αθήνα, στο μέγα ρέμα της Ραφήνας, στο ρέμα της Βραυρώνας, τον ποδονίφτη και ούτω καθεξής. Βλέπουμε, ότι κινούνται εντελώς τη στρεβλή κατεύθυνση και πρέπει επιτέλους να αλλάξουμε πορεία. Δεν αλλάζουμε, επειδή ωφελούν συγκεκριμένες δραστηριότητες εργολαβικές και άρα, υπάρχει ο γνωστός κύκλος του χρήματος και της πολιτικής.

Τώρα, όσον αφορά την οικονομική ενίσχυση. Ήταν πάρα πολύ χαρακτηριστικές οι τοποθετήσεις στην ακρόαση φορέων, το πόσο ανεπαρκές είναι αυτό το πλαίσιο κύριε Υφυπουργέ. Τόνισα και θα τονίζω, δεν είμαστε σε οποιαδήποτε συγκυρία. Σε ποια συγκυρία θα έφθαναν αυτές οι αποζημιώσεις των 5.000 ευρώ για ανθρώπους που έχουν πληγεί οι κατοικίες τους και 8.000 για τις επιχειρήσεις; Δεν θα έφταναν έτσι και αλλιώς. Όμως αυτή τη στιγμή, που βρισκόμαστε στο βαθύτερο σημείο της κρίσης λόγω κοροναϊού, ο οποίος είναι ένα φαινόμενο που το έχουμε ακόμα μπροστά μας, δεν γνωρίζουμε αν είμαστε στο σημείο 1, στο σημείο 10 ή στο τέλος της διαδρομής, το πιθανότερο είναι, ότι είμαστε σε πολύ αρχικό σημείο. Αυτοί οι άνθρωποι, οι οποίοι θα χρειαστεί να αντιμετωπίσουν ένα πιθανό lock down, θα χρειαστεί να αντιμετωπίσουνε μια οικονομική κρίση τεράστια, λόγω της πολλαπλής κρίσης της χρεοκοπίας των μνημονίων και τώρα του κορονοϊού και έχουν χάσει το σπίτι τους. Πως να τα βγάλουν πέρα με αυτό το ποσό; Οπότε χρειάζεται πλήρης αποζημίωση του ζωικού κεφαλαίου και των ζημιών στους καλλιεργητές και των ανθρώπων που έχασαν το σπίτι τους ή την εταιρεία τους. Κι αυτό πρέπει να είναι ξεκάθαρο.

Τώρα, για το θέμα της άρσης των πλειστηριασμών στην πράξη, για τους ανθρώπους και για τις περιοχές αυτές που έχουν πληγεί μέχρι τις 30 Σεπτεμβρίου 2021. Προφανώς, θετικό μέτρο, αλλά αυτό είναι κάτι που πρέπει να κάνετε προς όλες τις περιοχές της Ελλάδας. Συγνώμη, οι πλειστηριασμοί σ’ αυτό το βαθύτερο σημείο της κρίσης εδώ και μια δεκαετία, είναι εκ των ων ουκ άνευ. Θα έπρεπε να είχαν σταματήσει. Δεν είναι κάτι που θα πρέπει να συζητάμε, αλλά και πάλι, θα σημειώσω, ότι δεν είναι τυχαίο, ότι το σχέδιό σας για την αντιμετώπιση των κόκκινων δανείων, το ονομάσατε «Ηρακλής». Δηλαδή, αυτός ο οποίος ήρθε για να «καθαρίσει τη κόπρο του Αυγεία», προφανώς, η «κόπρος» που θα βγει για σας κύριε Υφυπουργέ, είναι οι δανειολήπτες. Χρειάζεται μια εντελώς διαφορετική αντιμετώπιση και έχουμε καταθέσει αναλυτικές προτάσεις και το σχέδιο «Οδυσσέας», του ανθρώπου δηλαδή που έδωσε τον αγώνα για να φτάσει στο σπίτι του και να του ανήκει. Ακριβώς πώς μπορούν να προστατευθούν χωρίς πλειστηριασμούς αυτή τη στιγμή, αυτοί οι άνθρωποι, αλλά και το τραπεζικό σύστημα από την οριστική χρεοκοπία και κατάρρευση.

Για την παράταση συμβάσεων εργασίας ορισμένου χρόνου, για τους 95 εργαζόμενους στην αποκατάσταση επιπτώσεων φυσικών καταστροφών της Γενικής Γραμματείας Υποδομών του Υπουργείου Υποδομών και Μεταφορών. Σωστό μέτρο, όμως αυτοί οι άνθρωποι όπως βλέπουμε, με την κλιματική αλλαγή και το βαθμό που είναι ανέτοιμη η πολιτεία να το αντιμετωπίσει, πλέον καλύπτουν πάγιες και διαρκείς ανάγκες. Όπως έβγαλε απόφαση το Δικαστήριο της Ευρωπαϊκής Ένωσης το Μάρτιο του 2020 πριν από λίγους μήνες, κύριε Υπουργέ, οι θέσεις που καλύπτουν πάγιες και διαρκείς ανάγκες, υποχρεωτικά πρέπει να καλύπτονται από συμβάσεις αορίστου χρόνου. Είναι μια νομική υποχρέωση. Δεν είναι ένα αυτονόητο μόνο αίτημα που συζητάμε σήμερα εμείς ως ΜέΡΑ25. Είναι μια νομική υποχρέωση της κυβέρνησης και αν δεν το σεβαστείτε, θα το βρείτε απέναντί σας στα δικαστήρια.

Τώρα στο άρθρο 5. Αναστέλλετε τις συμβάσεις εργασίας μέρους συνόλου εργαζομένων εταιρειών. Είναι λογικό για τις εταιρείες αυτές, όντως να μην μπορούν να απασχολήσουν τους εργαζόμενους. Όμως, στη συνέχεια, αυτοί οι εργαζόμενοι, ανεξαρτήτως του μισθού που περνάνε, θα λάβουν μια αποζημίωση ειδικού σκοπού 534 ευρώ και αναλογία του δώρου Χριστουγέννων. Αυτό είναι πραγματικά αδιανόητο και πάλι, στο σημείο της οικονομικής κρίσης που βρισκόμαστε, αλλά και σε οποιαδήποτε άλλη συγκυρία. Την ίδια στιγμή δηλαδή, που όπως θα δούμε παρακάτω, δίνεται λευκή επιταγή σε επιχειρηματίες να συμπληρώνουν αυτοί το ποσό, δίνουμε στους εργαζόμενους τα 534 ευρώ.

Είχα αναφερθεί και στην προηγούμενη ομιλία για τα ΕΝΦΙΑ και το πόσο αστείο είναι, ότι συμπυκνώνετε τις δόσεις μέχρι το τέλος Οκτωβρίου του 2020. Θα ήθελα να σημειώσω εδώ πέρα, το εντυπωσιακό για την προσαύξηση έκπτωσης φοροαπαλλαγή για διαφημιστικές δαπάνες χωρίς προσδιορισμό συνολικού κόστους.

Και επίσης, αυτό το εντυπωσιακό που συζητήθηκε πάρα πολύ και θα ήθελα να επισημάνω και εγώ, για τις υπηρεσίες επικοινωνίας και ενημέρωσης για τη νέα λίστα «Πέτσα», που αυτή τη φορά δεν θα έχει και κάποιο προσδιορισμό συνολικού κόστους. Είναι αυτές οι λευκές επιταγές, στις οποίες αναφέρθηκα προς συγκεκριμένους επιχειρηματίες των Μέσων Μαζικής Ενημέρωσης, αυτών που εξαφάνισαν την είδηση για τις τραγικές επιπτώσεις στην Καρδίτσα, που ο κόσμος νόμιζε, ότι έγινε μια μικρή καταιγίδα και υπήρξαν λίγα προβλήματα, όταν είχαν πνιγεί κάποιοι άνθρωποι. Αυτά τα «μέσα», θα λάβουν πάλι μια λευκή επιταγή, χωρίς να υπάρχει ορισμένο ποσό. Την ίδια στιγμή, που εργαζόμενοι παίρνουν τα 500 ευρώ και αυτά είναι όλα. Οπότε, για όλα αυτά, εμείς στεκόμαστε απέναντι σε αυτό το νομοσχέδιο και σας ζητάμε πραγματικά να αναθεωρήσετε. Χρειαζόμαστε ουσιαστικά μέτρα για την αντιμετώπιση της κρίσης αυτή τη στιγμή.

Μας κάνει εντύπωση πως αυτό το νομοσχέδιο, δεν βρήκατε τίποτα να πείτε γιατί την παιδεία. Που μέρα με τη μέρα, λιγοστεύουν αυτές οι 200 ΜΕΘ που είχαν μείνει διαθέσιμες και πλησιάζουμε στο σημείο να χρειαστεί να ληφθούν μέτρα για το ποιος μπαίνει στις ΜΕΘ εξαιτίας της μη διάθεσης σας, της παραμικρής διάθεσης που δεν έχετε να ενισχύσετε τη δημόσια υγεία. Για έναν βασικό λόγο και πολύ ουσιαστικό, για να μην παραπονεθούν οι κλινικάρχες, για να μην υπάρξει ανταγωνισμός του δημόσιου συστήματος με τις ιδιωτικές κλινικές που τόσο θέλετε να νταντεύετε και να ευνοείται.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής**): Κι εμείς ευχαριστούμε τον κ. Αρσένη. Θα περάσουμε στον κατάλογο των συναδέλφων βουλευτών. Το λόγο έχει, ο κ. Ρουσόπουλος.

**ΘΕΟΔΩΡΟΣ (ΘΟΔΩΡΟΣ) ΡΟΥΣΟΠΟΥΛΟΣ:** Ευχαριστώ κύριε Πρόεδρε. Ζήτησα το λόγο μόνο και μόνο για να αποκαταστήσω την αλήθεια σε ένα θέμα για το οποίο ακούστηκαν υπερβολές νωρίτερα και αφορά το περίφημο τέλος 2‰, το οποίο πληρώνουν στην Αστική Εταιρεία Δεοντολογίας και Επικοινωνίας οι τηλεοράσεις και τα ραδιόφωνα.

Ακούστηκε, ότι είναι μια εταιρεία φάντασμα. Δεν είναι καθόλου εταιρεία φάντασμα και επιτρέψτε μου να πω δυο ιστορικά στοιχεία. Το θέμα είναι πολύ παλαιό. Ξεκίνησε το 1987. Θυμάμαι ήμουν εκ των συνιδρυτών του Αθήνα 9,84, του πρώτου μη κρατικού ραδιοφωνικού σταθμού στην Ελλάδα, όταν ήρθε μία διαφήμιση, ένα διαφημιστικό σποτ, από ημερήσια εφημερίδα για το πρωτοσέλιδο της επόμενης ημέρας, στο οποίο περιείχετο υβριστικές εκφράσεις για κάποιο πολιτικό στέλεχος γνωστού μεγάλου κόμματος. Αντιμετωπίσαμε το δίλημμα, εάν θα έπρεπε να προβληθεί ή όχι το σποτ. Απευθυνθήκαμε στην Ένωση Διαφημιστών και Διαφημιζομένων και ουσιαστικά, είδαμε από τότε, ότι ξεκινά ένα πολύ μεγάλο ζήτημα που αφορά τη δεοντολογία, την προστασία του καταναλωτή, την προστασία στη δημόσια σφαίρα της ελευθερίας του λόγου.

Η Ένωση Διαφημιστών, η Ένωση Διαφημιζομένων και πολλές άλλες ενώσεις μαζί, δέκα στον αριθμό ενώσεις που είναι μέλη, ο Σύνδεσμος Διαφημιστών, ο σύνδεσμος Διαφημιζομένων, η Ένωση Ιδιωτικών Τηλεοπτικών Σταθμών Πανεθνικής Εμβέλειας, η Ένωση Ιδιοκτητών Ραδιοφωνικών Σταθμών, η Ένωση ιδιοκτητών Εφημερίδων Αθηνών, η Ελληνική Ραδιοφωνία Τηλεόραση και πάνω από 100 μεγάλες επιχειρήσεις σε όλη την Ελλάδα, με βάση έναν νόμο που έγινε το 2000, το νόμο 28 του 63, ίδρυσαν το 2003 το Συμβούλιο Ελέγχου Επικοινωνίας.

Το Συμβούλιο Ελέγχου Επικοινωνίας δεν είναι καθόλου εταιρεία «φάντασμα». Είναι ένα Συμβούλιο, το οποίο μάλιστα πέρυσι στη Στοκχόλμη πήρε βραβείο από όλες τις ευρωπαϊκές χώρες. Ειρήσθω εν παρόδω, ότι σε όλες τις ευρωπαϊκές χώρες ισχύει μία τέτοια αστική εταιρεία και οι άνθρωποι που συμμετέχουν σε αυτή ελέγχουν κατά πόσο ο λόγος ο δημόσιος μπορεί να προσβάλει αυτό που λέμε κανόνες δεοντολογίας. Οι δημοσιογράφοι για παράδειγμα έχουν τους δικούς τους κανόνες δεοντολογίας και γίνεται αυτορρύθμιση στα δικά τους συνδικαλιστικά όργανα. Εδώ για το δημόσιο λόγο της διαφήμισης και για την προστασία του καταναλωτή - να πω ότι μετέχει η Γενική Γραμματεία Καταναλωτή σε αυτό το Συμβούλιο - έχουν αυτό το όργανο. Το ότι πληρώνουν 2%0 είναι γιατί αυτό το όργανο δεν είναι κάτι στον αέρα. Έχει πρωτοβάθμια επιτροπή κρίσης, έχει δευτεροβάθμια επιτροπή κρίσης και έτσι προστατεύεται ο καταναλωτής αλλά και η ελευθερία του δημόσιου λόγου. Γιατί δημόσιος λόγος είναι ο δημοσιογραφικός λόγος, δημόσιος λόγος είναι και ο διαφημιστικός λόγος.

Κλείνω λέγοντας ότι εάν στην καταγγελία του συναδέλφου κύριου Κεγκέρογλου για κάτι που συμβαίνει στην Εφορία Ηρακλείου Κρήτης, υπάρχει καταχρηστική χρήση του νόμου, αυτό είναι βέβαιο ότι θα ερευνηθεί από το αρμόδιο Υπουργείο. Όμως, γενικώς να μην θεωρούμε ότι είναι κάτι που έχει γίνει ως φάντασμα και μαζεύουν κάποιοι χρήματα από όλη την Ελλάδα. Είναι κάτι πάρα πολύ σημαντικό, το οποίο ισχύει σε όλες τις δημοκρατικές χώρες της Ευρωπαϊκής Ένωσης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε τον κύριο Ρουσόπουλο.

Τον λόγο έχει ο κύριος Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ**: Κύριε Πρόεδρε, θα ξεκινήσω με τα διαδικαστικά, τα οποία είναι ουσιαστικά βεβαίως. Το ότι μας έφεραν εδώ από την Κυβέρνηση ένα νομοσχέδιο το οποίο ισχυρίζονται ότι είναι επείγον και σε ένα νομοσχέδιο που ισχυρίζονται ότι είναι επείγον βρήκε την ευκαιρία χθες ο αρμόδιος Αναπληρωτής Υπουργός, ο κ. Σκυλακάκης, να μας κουνήσει το δάχτυλο, να μας κάνει μαθήματα και να τολμήσει τη μέγιστη πολιτική απρέπεια, την οποία θα επαναλάβω για να το καταλάβουν οι καλλιτέχνες. Να πει, δηλαδή, όπως προκύπτει από τα πρακτικά – φαντάζομαι ότι θα τον βαρύνουν μια ζωή- ότι στο θέμα των καλλιτεχνών, οι άνθρωποι είναι παγιδευμένοι στο μαύρο. Είναι βαρύτατη πολιτική έκφραση. Αν είναι θέση της Κυβέρνησης, πρέπει να πάρει σαφέστατη θέση. Διότι υπάρχει το απλό ερώτημα, τι έκανε τόσο καιρό για να μείνει στο μαύρο, η Κυβέρνηση; Και αν αυτή τη στιγμή το πρόβλημα των καλλιτεχνών είναι το ότι είναι στο μαύρο ή αν από τις πολιτικές της Κυβέρνησης δεν έχουν οι άνθρωποι να φάνε.

 Ερχόμαστε όμως στην ουσία του νομοσχεδίου, διότι μας φέρατε ένα νομοσχέδιο δήθεν επείγον με το οποίο επιλύονται διάφορα ζητήματα. Το ψηφίσαμε, βεβαίως, γιατί υπάρχουν και διατάξεις που είναι επείγουσες και πρέπει να αντιμετωπιστούν. Αλλά η πολιτική απρέπεια που έκανε η Κυβέρνηση είναι ότι πίσω από αναγκαίες διατάξεις που αφορούν τη βοήθεια σε όσους έχουν πάθει ζημιές, ήρθαν να κρύψουν άλλες πονηρές και φωτογραφικές διατάξεις για άλλου είδους συμφέροντα. Εκεί είναι η πολιτική απρέπεια. Εμείς βεβαίως και στηρίξαμε αυτά και θα στηρίξουμε και οτιδήποτε άλλο θετικό, αλλά δεν θα κλείσουμε τα μάτια και δεν θα σταματήσουμε να μιλάμε γι’ αυτό.

Συγκεκριμένα πράγματα. Άρθρο 5, παράγραφος 5 «η αποζημίωση ειδικού σκοπού είναι ακατάσχετη, αφορολόγητη και δεν συμψηφίζεται με οποιαδήποτε οφειλή». Πολύ σωστή διάταξη. Ερώτημα. Την ίδια διάταξη θα νομοθετήσει η Κυβέρνηση για τα αναδρομικά των συνταξιούχων που θα δοθούν το επόμενο χρονικό διάστημα; Αν υπάρχει ήδη θεσμικό πλαίσιο. Σας έχω ρωτήσει πάρα πολλές φορές και στη Βουλή και στο δημόσιο λόγο. Απαντήστε. Αν δεν υπάρχει θεσμικό πλαίσιο, φέρτε τη διάταξη. Καταλαβαίνω ότι δεν θα απαντήσετε αν είναι κι εδώ ο αρμόδιος Υπουργός για θέματα επικοινωνίας και μπορεί να μας ενημερώσει. Θα αναγκαστείτε να απαντήσετε, γιατί έχει κατατεθεί επίκαιρη ερώτηση και πρέπει να μας πείτε.

Σε ότι αφορά το άρθρο 6 για τις δόσεις του ΕΝΦΙΑ. Καλά κάνετε και πάτε τη δόση τον Οκτώβριο. Αλλά κάποια στιγμή θα πρέπει να πληρωθούν οι δόσεις. Δεν μπορείτε, λοιπόν, εσείς που πέρυσι το καλοκαίρι φέρατε διάταξη με την οποία δώσατε 25 εκατομμύρια στους έχοντες και κατέχοντες περιουσία πάνω από ένα εκατομμύριο ευρώ ατομική περιουσία, δεν μπορείτε να φέρετε μια διάταξη και να πείτε για αυτές τις πληγείσες περιοχές για το φετινό ΕΝΦΙΑ, για οικογενειακή περιουσία κάτω από ένα όριο π.χ. κάτω από 100.000 να διαγράφεται ο ΕΝΦΙΑ, ώστε να ανακουφιστούν οι άνθρωποι;

Παράκληση, κύριε Υπουργέ, απαντήστε μας. Είναι αληθές ή όχι αυτό το οποίο προαναγγέλλει η Έκθεση Πισσαρίδη ότι θα φέρετε διάταξη, με την οποία θα ελαφρύνετε περισσότερο τους έχοντες και κατέχοντες.

Μιας και είναι εδώ ο κύριος Πέτσας και νομίζω μπορεί να μας βοηθήσει και με την τωρινή του ιδιότητα και με την προηγούμενη σαν ικανού περιουσιακού υπηρεσιακού στελέχους στο Γενικό Λογιστήριο. Άρθρο 8 «προσαυξημένη έκπτωση διαφημιστικής δαπάνης κατά τα φορολογικά έτη». Καταλαβαίνουμε πάρα πολύ καλά ποιες επιχειρήσεις και ποιους θέλετε να βοηθήσετε. Δεν έχουμε καταλάβει τις επιχειρήσεις στο Λιανοκλάδι, για παράδειγμα, αυτή η διάταξη πώς θα τους βοηθήσει; Και δεν έχουμε καταλάβει η δαπάνη για αυτό το ζήτημα ποια είναι; Διότι, κατηγορείτε το ΣΥΡΙΖΑ για κοστολόγηση για «λεφτόδεντρα», αλλά φέρνετε διατάξεις χωρίς κοστολόγηση.

Επίσης, άρθρο 9 «αναστολή επιβολής τέλους συνδρομητικής τηλεόρασης». Εγώ δεν έχω καταλάβει για τις διακοπές στην Άσσο μας έλεγε ο κύριος Σκυλακάκης χθες, για τους πολίτες της Άσσου ή για τους πολίτες του δήμου Παλαμά, πώς θα ευνοηθούν από τα 18 εκατομμύρια, τα οποία προβλέπονται να ωφεληθούν άλλοι από αυτή τη διάταξη; Και εξηγήστε μου σας παρακαλώ πάρα πολύ - το πολιτικά πονηρό σημείο για να είμαι ευγενής στις εκφράσεις μου - στο άρθρο 11 στο «είναι δυνατή η ανάθεση υπηρεσιών επικοινωνίας και ενημέρωσης των πολιτών» διότι καταλαβαίνουμε ότι εκεί κρύβεται η νέα λίστα και τα φίλτρα ενημέρωσης της νέας λίστας. Αλλά παρακαλούμε πείτε μας ποιο είναι το κόστος; Διότι, έψαξα, έψαξα, έψαξα στο λίγο χρόνο που είχαμε να ενημερωθούμε για το νομοσχέδιο και δεν βρήκα κάτι. Φέρνετε, λοιπόν, μία διάταξη και όταν σας ρωτούν πόσο κοστίζει λέτε θα πάμε γενικά και αόριστα στα «λεφτόδεντρα»;

 Κλείνοντας, καταλαβαίνουμε ότι η Κυβέρνηση προσπαθεί πίσω από αυτή τη διαδικασία να κρύψει άλλα πράγματα. Και στην Επιτροπή και στην Ολομέλεια, δεν θα σας αφήσουμε να το κάνετε. Δεν θα αφήσουμε να επαναλάβετε αυτό που πήγατε να κάνετε με την Έκθεση παρακολούθησης της Κομισιόν, όπου για άλλη μια φορά προσπαθήσατε να κάνετε το άσπρο μαύρο. Δεν θα σας αφήσουμε να αποφύγετε τα στοιχειώδη πολιτικά ερωτήματα. Εσείς που φέρνετε επείγοντα νομοσχέδια και διατάξεις για το τι πρέπει να γίνει με αυτές τις περιοχές, τι θα κάνετε με τους πλειστηριασμούς πρώτης κατοικίας που με πολύ σωστή δημόσια παρέμβαση ο κ. Αλέκος Φλαμπουράρη, αρμόδιος Τομεάρχης μας, έχει πει ότι άλλα λέει ο Πρωθυπουργός και άλλα λένε οι τράπεζες; Αφήστε λοιπόν την προπαγάνδα. Αφήστε την επικοινωνία. Απαντήστε στα σημαντικά αυτά ερωτήματα. Διότι, όλα αυτά έχουν ένα όριο.

Ευχαριστώ για το χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Θεωρώ αποσπασματικό την ανεπαρκή αποζημίωση που δεν καλύπτει τις ζημιές και βεβαίως καταγράφονται και θα καταγραφούν καθυστερήσεις στις αποζημιώσεις και στην αποπληρωμή. Και δεν μιλάω μόνο για αυτό που βιώνουν οι πλημμυροπαθείς στην Εύβοια ενάμιση μήνα τώρα. Μιλάω για μία αποζημίωση ακόμη και των σεισμοπαθών της Κεφαλονιάς από το 2014 παρότι έχουν περάσει τρεις κυβερνήσεις. Ποιος είναι ο υπεύθυνος των καταστροφών; Γιατί μιλάμε για ένα προδιαγεγραμμένο έγκλημα και θα πρέπει να σταματήσουν τα λόγια συμπόνιας. Αποτελούν υποκρισία από τους εκάστοτε κυβερνώντες. Πραγματικός υπεύθυνος για το Κ.Κ.Ε. δεν είναι γενικά η ανθρώπινη δραστηριότητα. Πραγματικός υπαίτιος είναι η καπιταλιστική ανάπτυξη. Είναι το αστικό κράτος που θωρακίζει τα συμφέροντα των επιχειρηματικών ομίλων. Οι κυβερνήσεις σημερινή και προηγούμενες. Οι περιφερειακές και δημοτικές αρχές. Και αν φανεί κάτι υπερβολικό, ας δούμε συγκεκριμένα παραδείγματα.

Πρώτος παράγοντας. Η χρήση γης και η χωροταξία που σχεδιάζεται με βάση τις ανάγκες των επιχειρηματικών ομίλων. Για παράδειγμα, η άναρχη χωροθέτηση των αιολικών πάρκων για να εξυπηρετηθούν τα συμφέροντα των επιχειρηματικών ομίλων, οδήγησε στο να πνίγεται με την κάθε μπόρα η Αγία Ευφημία. Πέρυσι πνίγηκε δύο φορές και φέτος με τον Ιανό ξανά πνίγηκε. Είναι αυτό ζήτημα; Πολύ σοβαρό, κατά τη γνώμη μας.

Δεύτερον, η ίδια η τουριστική ανάπτυξη που διαμορφώνει αξίες γης. Γιατί και με ποιου ευθύνη μπαζώθηκε το ρέμα στην Άσσο για να γίνει δημοτικό παρκινγκ; Έχει ευθύνες η πολεοδομία, η τότε δημοτική αρχή; Γιατί αυτά τα μπάζα του δημοτικού πάρκινγκ είναι που κατέστρεψαν την Άσσο, γιατί έγινε πάνω στο ρέμα.

Τρίτο στοιχείο είναι τα έργα υποδομών που είναι για τις ανάγκες του κεφαλαίου και όχι της λαϊκής οικογένειας. Γι΄ αυτό ακριβώς και δεν γίνονται αντιπλημμυρικά έργα ολοκληρωμένα αντισεισμικής ή αντιπυρικής προστασίας. Γιατί εκεί δεν μπορεί να υπάρξουν διόδια για να κερδίσουν οι επιχειρηματικοί όμιλοι. Είναι τα δίκτυα ενέργειας που είναι παλαιωμένα. Χαρακτηριστικό παράδειγμα και πάλι στην Άσσο. Κατέρρευσε το ηλεκτρικό δίκτυο που είναι παλαιωμένο και καλύπτει τις ανάγκες της περιοχής, ενώ αντίθετα το ηλεκτρικό δίκτυο που καλύπτει το αιολικό πάρκο δεν έπαθε την παραμικρή ζημιά.

Τέταρτος παράγοντας είναι το κράτος. Το κράτος είναι πολύ αποτελεσματικό να κυνηγάει τους φορολογούμενους, να εισπράττει φόρους, να καταστέλλει κινητοποιήσεις και δικαιώματα και είναι πάρα πολύ αναποτελεσματικό να αντιμετωπίζει τις θεομηνίες. Είναι τυχαίο μήπως το γεγονός ότι καμία γεννήτρια σε δημόσιο κτίριο δεν λειτούργησε στον Νομό της Κεφαλονιάς; Ακόμη και το επιτελείο της πολιτικής προστασίας στο Αργοστόλι είχε μείνει από ρεύμα γιατί δεν δούλευε η γεννήτρια, για να μη μιλήσουμε για το Κέντρο Υγείας στη Σάμη.

Από αυτή την άποψη τι χρειάζεται να γίνει κατά τη γνώμη μας; Πρώτον, άμεση αποκατάσταση των υποδομών οδικό δίκτυο, δίκτυα ηλεκτροφωτισμού και ύδρευσης και μάλιστα να ξεπεραστούν γραφειοκρατικές διαδικασίες που θα οδηγήσουν στις καλένδες την αποκατάσταση αυτών των υποδομών.

Δεύτερον, άμεση καταγραφή του συνόλου των ζημιών και αποζημίωση στο 100%, είτε αφορά τις οικίες, είτε αφορά επαγγελματική στέγη και χώρο και βεβαίως να μην υπάρξει αναστολή των χρεών, αλλά και διαγραφή χρεών, μέρους των χρεών. Δεν οδηγεί πουθενά και δεν έχει κανένα αποτέλεσμα οι πλημμυροπαθείς να πληρώσουν τον ΕΝΦΙΑ τον Μάρτη, δεν θα έχει αλλάξει κατάσταση. Πρέπει να απαλλαγούν από τον ΕΝΦΙΑ τουλάχιστον για το 2020. Εμείς μιλάμε για οριστική κατάργηση.

 Τρίτο ζήτημα για τους εργαζόμενους. Πολλές μικρές επιχειρήσεις ιδιαίτερα στην Κεφαλονιά, στην Ιθάκη και αλλού είναι εποχικές επιχειρήσεις. Εκεί ο τουρισμός διακόπηκε βίαια. Άρα, λοιπόν, δεν μπορεί να υπάρξει αναστολή της λειτουργίας της επιχείρησης. Σταματάει τη λειτουργία της και κινδυνεύουν οι εργαζόμενοι να μη συμπληρώσουν καν τα 50 ένσημα για να μπουν στο ταμείο ανεργίας. Χρειάζεται, λοιπόν, ρύθμιση, οι εργαζόμενοι σε αυτές τις περιοχές να μπαίνουν στο ταμείο ανεργίας με πολύ λιγότερα ένσημα.

Τέταρτο στοιχείο. Αλλαγή του κανονισμού του ΕΛΓΑ για τους αγρότες, κτηνοτρόφους και μελισσοκόμους, ούτως ώστε να υπάρχει πλήρη αποζημίωση του συνόλου του ζωικού και φυτικού κεφαλαίου, των υποδομών και των αναλωσίμων, της παραγωγής και της απώλειας εισοδήματος όχι μόνο για τη φετινή παραγωγή αλλά και για τις παραγωγές των επόμενων χρόνων, γιατί ξηλώθηκαν τα ελαιόδεντρα και για να ξαναγίνουν αυτά πάλι θα περάσουν ορισμένα χρόνια και να έχουν παραγωγή.

Τέλος, ακόμη τρία σημεία επιτρέψτε μου. Ένα έχει να κάνει με την επισκευή άμεσα πολιτιστικών μνημείων, εκκλησιών και νεκροταφείων, που έχουν υποστεί μεγάλες ζημιές και βεβαίως η ταχύτητα στην αποπληρωμή των αποζημιώσεων. Εδώ πέρα χρειάζονται μέτρα, γι΄ αυτό λέμε ότι είναι αποσπασματικό και ανεπαρκές το νομοσχέδιο, για τη θωράκιση των περιοχών. Θωράκιση για να μην ξανασυμβούν στο μέλλον αντίστοιχα φαινόμενα και μιλάμε για ολοκληρωμένα έργα αντιπλημμυρικής, αντισεισμικής και αντιπυρικής προστασίας και μάλιστα σε ορισμένες περιοχές όπως στην Ιθάκη πρέπει να γίνουν και συγκεκριμένες γεωτεχνικές μελέτες γιατί έχουν αποκολληθεί βράχοι και κάποιοι έπεσαν με αυτή τη θεομηνία, κάποιοι θα πέσουν με τις επόμενες απλές και μόνο πλημμύρες. Πρέπει από άποψη γεωτεχνική να θωρακιστούν αυτές τις περιοχές.

Γι΄αυτό ακριβώς καταψηφίζουμε επί της αρχής το νομοσχέδιο. Δεν θα ασχοληθώ με τα υπόλοιπα άρθρα που μπήκαν ως «τσόντα» στο συγκεκριμένο νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καππάτος.

**ΠΑΝΑΓΗΣ ΚΑΠΠΑΤΟΣ :** Θεωρώ ότι λόγω του θέματος του νομοσχεδίου έχω ένα λόγο παραπάνω να τοποθετηθώ σήμερα για την Κεφαλονιά και την Ιθάκη.

 Κυρίες και κύριοι συνάδελφοι, στη βόρεια Κεφαλονιά, στο Δήμο Σάμης υπάρχει πολύ σοβαρό πρόβλημα σε περιοχές που έχουν χτυπηθεί από σοβαρές πλημμύρες και πέρυσι.

Θα ξεκινήσω λέγοντας ότι υπάρχει ένα αρνητικό προηγούμενο στην Κεφαλονιά αρκετά πρόσφατο. Γι΄ αυτό και οι πολίτες είναι δύσπιστοι όταν ακούν και διαβάζουν για μέτρα στήριξης και αποζημιώσεις. Αναφέρομαι στον σεισμό του 2014. Μόλις τα φώτα της δημοσιότητας έσβησαν και έγινε και η αλλαγή της κυβέρνησης ατόνησε η ενεργητικότητα της ελληνικής πολιτείας και για την αποκατάσταση των καταστροφών και για την οικονομική στήριξη όσων έχασαν την κύρια κατοικία τους από το σεισμό. Με το σεισμό του 2014 κατέρρευσε μια γέφυρα σε ένα βασικό οδικό άξονα της Κεφαλονιάς, η οποία αποκαταστάθηκε μετά από τρία χρόνια. Κόπηκε η Κεφαλονιά στη μέση.

Με τον «Ιανό» έχουμε με την ίδια ζημιά. Κατάρρευση βασικών οδικών αξόνων σε αρκετά σημεία σε ένα νησί πολύ ορεινό. Δεν πρέπει να περιμένουμε ξανά τρία χρόνια για να επιδιορθωθούν βασικοί οδικοί άξονες. Δεν το αντέχει η κοινωνία μας. Το ίδιο έχει γίνει και με πλημμύρες προηγούμενων ετών. Οι πολίτες ακόμα ταλαιπωρούνται με τις αποζημιώσεις.

Από την άλλη πλευρά θέλω να πω στους συμπολίτες μου ότι μέσα στις δυσκολίες που περνάμε να μην ξεχνάμε ποιοι ήταν αυτοί που στάθηκαν στο πλευρό μας. Αυτοί που βλέπουμε δίπλα μας είναι οι αιρετοί και οι εργαζόμενοι στην τοπική αυτοδιοίκηση, είναι οι ένοπλες δυνάμεις, που σήμερα κυριολεκτικά ξεθάβουν τον οικισμό της Άσσου, είναι οι ετεροδημότες μας, είναι οι εθελοντικές οργανώσεις και είναι και οι υπηρεσίες του ελληνικού κράτους. Τους ευχαριστούμε.

Θέλω να πω ότι με όλες τις διαχρονικές αδυναμίες του αυτές τις μέρες το ελληνικό κράτος είναι εκεί από την πρώτη στιγμή δίπλα στους ανθρώπους που αντιμετωπίζουν δυσκολίες. Ο μηχανισμός την ώρα της κακοκαιρίας λειτούργησε και γι αυτό δεν είχαμε απώλεια ανθρώπινων ζωών. Η κυβέρνηση χρηματοδότηση τους Οργανισμούς Τοπικής Αυτοδιοίκησης για τις έκτακτες ανάγκες και συνεχώς αξιολογεί την κατάσταση.

Ευχαριστώ και τον Υφυπουργό, κ. Χαρδαλιά για την άμεση παρέμβασή του, το Υπουργείο Εσωτερικών, το Υπουργείο Οικονομικών και όλη την κυβέρνηση. Στέκονται δίπλα μας και σε νομοθετικό επίπεδο και με χρηματοδότηση των εκτάκτων αναγκών. Βλέπουμε στην πράξη την εφαρμογή του ν.4662/2020 για την αναδιάρθρωση της πολιτικής προστασίας που έχει βελτιώσει την αντίδραση του κρατικού μηχανισμού. Αυτό είναι αισιόδοξο.

Να σας μεταφέρω, κυρίες και κύριοι συνάδελφοι, και κάτι άλλο πολύ αισιόδοξο για την κοινωνία μας μέσα από αυτή την καταστροφή. Είναι το μεγάλο κύμα εθελοντισμού και αλληλεγγύης που αυτές τις μέρες ζούμε στην Κεφαλονιά και την Ιθάκη. Εθελοντικές ομάδες και απλοί πολίτες μέρα και νύχτα έσωσαν ζωές. Οφείλουμε ως Ελληνικό Κοινοβούλιο να τιμήσουμε αυτούς τους φορείς και αυτούς τους ανθρώπους.

Θα κάνω μια αναφορά σε τέσσερα σημαντικά ζητήματα που προκύπτουν. Πρώτον, σε κάποιες περιπτώσεις οι αποζημιώσεις που προβλέπονται δεν καλύπτουν τις ανάγκες για κτηνοτρόφους, αλιείς, για επαγγελματίες του τουρισμού, για καταστήματα, για κύριες κατοικίες. Θα ήθελα να προτείνω, όπου κριθεί ότι υπάρχει μεγάλη ανάγκη, να δοθεί στοχευμένα μεγαλύτερη οικονομική στήριξη.

Μετά τον σεισμό του 2014 στην Κεφαλονιά είχε θεσμοθετηθεί η παροχή δανείων ύψους 30.000 ευρώ εκ των οποίων τα 20.000 ευρώ επιστρέφονταν άτοκα και τα 10.000 ευρώ είχαν τη μορφή επιδόματος. Αυτό πρέπει να εξεταστεί αν μπορεί να επανέλθει, επαναλαμβάνω στοχευμένα.

Δεύτερον, είναι κρίσιμο να στηριχθούν οι Οργανισμοί Τοπικής Αυτοδιοίκησης με προσωπικό για τις τεχνικές υπηρεσίες τους ώστε να μπορέσουν να ολοκληρώσουν τις διαδικασίες για την αποκατάσταση των υποδομών χωρίς καθυστερήσεις. Ο Δήμος Σάμης έχει μόνο έναν τεχνικό. Επίσης, να επιταχυνθούν οι διαδικασίες για τα απαραίτητα αντιπλημμυρικά έργα στη λεκάνη απορροής της Πυλάρου που αντιμετωπίζει πρόβλημα κάθε χρόνο.

 Τρίτον, οι διαδικασίες αποζημιώσεων πρέπει να γίνουν γρήγορα και με τρόπο που δεν ταλαιπωρεί ακόμα περισσότερο πολίτες που έχουν σοβαρές ζημιές στο σπίτι ή στην επιχείρηση τους.

Τέταρτον, να δοθούν παρατάσεις για σημαντικές διαδικασίες, με τις οποίες αρκετοί πολίτες αυτές τις ημέρες δεν μπορούν να ασχοληθούν, όπως η παράταση για την τακτοποίηση των αυθαιρέτων. Θα σας αναφέρω και συγκεκριμένα πρακτικά προβλήματα από την εμπειρία μας στην Κεφαλονιά και την Ιθάκη, για να μην συμβούν αυτά στην επόμενη φυσική καταστροφή. Για παράδειγμα, στην Ιθάκη ο ίδιος ο δήμαρχος δεν ήταν σε θέση να επικοινωνήσει με τον έξω κόσμο για αρκετές ώρες, μετά την κακοκαιρία. Δεν ξέραμε, τι συμβαίνει στο νησί για αρκετές ώρες.

Στην Κεφαλονιά μέχρι σήμερα, υπάρχουν σπίτια χωρίς ρεύμα και νερό, 7 μέρες μετά. Δεν θέλω να ακουστεί ως λαϊκισμός, αλλά αν αυτό είχε συμβεί στο λεκανοπέδιο της Αττικής, θα ήταν θέμα στα δελτία ειδήσεων και δεν είναι μόνο σπίτια, αλλά και ξενοδοχεία, που φιλοξενούν τουρίστες, αυτή την ώρα που μιλάμε. Καταλαβαίνετε, τι ζημιά γίνεται σε αυτούς τους ανθρώπους. Δεν είναι μόνο θέμα επιδόματος ή αποζημίωσης, είναι καταστροφή για την εικόνα της επιχείρησής τους.

Η κυβέρνηση παρέλαβε τη ΔΕΗ στα όρια της χρεοκοπίας και την έχει φέρει σε πορεία εξυγίανσης. Είναι γεγονός, ωστόσο κάτι πρέπει να γίνει με τα δίκτυα ηλεκτρισμού, που συμπαρασύρουν και τη λειτουργία των δικτύων ύδρευσης. Υπάρχει πρόβλημα ποιότητας των υποδομών; Δεν είμαι ειδικός, να το κρίνω εγώ. Οι τεχνικοί και οι υπηρεσίες δουλεύουν μέρα νύχτα, το βλέπουμε και θαυμάζουμε την προσπάθειά τους. Κάνουν ό,τι μπορούν με τα μέσα που έχουν. Είναι όμως, διαχρονικό το πρόβλημα. Το ρεύμα στην Κεφαλονιά και την Ιθάκη κόβεται, ακόμα και σε συνηθισμένες κακοκαιρίες. Νομίζω, ότι έχει έρθει η ώρα για σοβαρές επενδύσεις στην υπογειοποίηση δικτύων, για να μην έχουμε συνεχώς τα ίδια προβλήματα. Γίνεται μια πολύ σοβαρή προσπάθεια από την κυβέρνηση, για τα ευρυζωνικά δίκτυα και τα δίκτυα 5G, αλλά όταν με μια κακοκαιρία οι πολίτες δεν έχουν ρεύμα και νερό, πραγματικά αναρωτιέμαι πόσο πειστικοί είμαστε, όταν τους μιλάμε για την ανάγκη επενδύσεων σε ευρυζωνικά δίκτυα.

Θα κάνω και μια αναφορά στον τομέα της υγείας και της πανδημίας, που περιλαμβάνονται στα έκτακτα μέτρα του νομοσχεδίου. Στην Κεφαλονιά και την Ιθάκη, σας ανέφερα ήδη, ότι προσπαθούμε με τη βοήθεια του κράτους και τις δυνάμεις της κοινωνίας μας, να σταθούμε στα πόδια μας. Έγινε πριν δέκα χρόνια μια πολύ σημαντική δωρεά, από τις υγιείς δυνάμεις της κοινωνίας μας, για την κοινωνία μας, μια καινούργια πτέρυγα του νοσοκομείου Αργοστολίου και εξοπλισμός για τη λειτουργία μονάδας εντατικής θεραπείας. Επί δέκα χρόνια, το κράτος δεν έχει καταφέρει να τιμήσει την υπογραφή του, ούτε η νέα πτέρυγα λειτούργησε ούτε η μονάδα εντατικής θεραπείας. Μιλάμε 40.000 κατοίκους στο νομό Κεφαλονιάς και για πάνω από 600.000 τουρίστες κάθε χρόνο. Το Υπουργείο Υγείας πρέπει να δει το θέμα και λυπάμαι που το λέω, τη στιγμή που δεν υπάρχει ακόμα κατάλληλο θεσμικό πλαίσιο, για να διευκολυνθούν οι γιατροί βασικών ειδικοτήτων να έρθουν στα νησιά. Η διαδικασία για να έρθει ένας παθολόγος ή ένας αναισθησιολόγος στην Κεφαλονιά, είναι πράγματι για σενάρια κινηματογραφικής ταινίας. Δεν το αξίζουμε αυτό.

Πρέπει όλοι, κυρίες και κύριοι συνάδελφοι να το πούμε στους πολίτες γιατί είναι αλήθεια, για να μην αναγκαζόμαστε να κάνουμε αυτές τις συζητήσεις στη Βουλή, το ελληνικό κράτος πρέπει αποφασιστικά να δει το θέμα της χωροταξίας και των χρήσεων γης. Η ρίζα του προβλήματος είναι εκεί. Πρέπει να γίνει καθαρό στους πολίτες, ότι δεν είναι όλες οι θέσεις στην επικράτεια κατάλληλες, για ανθρωπογενείς δραστηριότητες και αυτό πρέπει να το αντιληφθούν οι ίδιοι οι πολίτες, όχι μόνο η πολιτική ηγεσία. Αν δεν το πούμε εμείς στους πολίτες, για να μην γίνουμε δυσάρεστοι, έχουμε μέρος της ευθύνης για τις καταστροφές.

Σας ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ**: Δύο ειδικότερα θέματα επί των άρθρων. Η αναστολή των μέτρων αναγκαστικής εκτέλεσης εφαρμόζεται και αφορά στις περιοχές, που έχουν πληγεί από τις έκτακτες φυσικές καταστροφές. Στην πραγματικότητα, νομίζω λαμβάνονται προκειμένου να ελαφρύνουν και να απαλύνουν τη θέση των όσων έχουν πληγεί, ουσιαστικά προσωποποιούνται, οι καταστροφές δηλαδή έχουν απόλυτη αναφορά σε άτομα συγκεκριμένα. Εσείς ορθώς νομοθετήσατε για ένα χρόνο να υπάρχει αναστολή σε όλες αυτές τις περιοχές. Πιάνω το ακραίο παράδειγμα, ένας έμπορος ή ένας επαγγελματίας ή ένας μισθωτός που βρίσκεται και κατάγεται στην Καρδίτσα και τυχαίνει και έχει αγοράσει ένα διαμέρισμα δυάρι για τα παιδιά του στη Θεσσαλονίκη ή στην Αθήνα και του γίνεται κατάσχεση. Η κατάσχεση δεν γίνεται στην πληγείσα περιοχή, βρίσκεται κάπου αλλού, αφορά όμως αυτήν την οικογένεια, η οποία έχει πληγεί και κοιτάει πώς και πώς να μαζέψει τα απαραίτητα για να μπορέσει να επιβιώσει. Νομίζω, πρέπει να μπορέσουμε να απευθυνόμαστε προσωποποιημένα, σε αυτούς που πράγματι έχουν το πρόβλημα.

Μια δεύτερη παρατήρηση, στο 1ο άρθρο, δεν λαμβάνουν οικονομική ενίσχυση οι ιδιοκτήτες κενών εγκαταλελειμμένων ή ημιτελών κατοικιών ή επαγγελματικών χώρων. Οφείλετε να γνωρίζετε, ότι αρκετοί αποθηκευτικοί χώροι βρίσκονται πρόχειρα εγκατεστημένοι σε τέτοιους παρόμοιους χώρους κλειστούς ή ημιτελείς. Σε αυτούς όμως, είναι πολύ πιθανόν να φυλάσσονται κάποια είδη είτε οικιακού εξοπλισμού, πολύ χειρότερα δε και επαγγελματικού εξοπλισμού. Σ’ αυτήν την περίπτωση, εξαιρούνται και ό, τι ζημιά έχει πάθει ο παθών, αυτός που φυλάσσει τα πράγματά του, τα είδη, τα εφόδια του, κινδυνεύει πλέον να μην πάρει δραχμή, να μην πάρει ούτε ένα ευρώ. Νομίζω, ότι αυτό πρέπει να το να το δείτε, με προσπάθεια εξατομικευμένη και μετά από έλεγχο, που μπορεί να γίνει αρμοδίως.

 Θέλω να αναφερθώ και στο άρθρο 11, για το οποίο μας έκανε την τιμή ο κ. Υπουργός να έρθει, έστω και την τελευταία στιγμή. Δυστυχώς, κύριε Υπουργέ, θα σας κακοκαρδίσουμε, είναι ένα μία θεσμοθέτηση νομική που δεν μπορώ να πω ότι είναι άριστη, κάθε άλλο. Καταρχήν, κατά πρόφαση, εισάγεται πάντα με τις Π.Ν.Π. τόσο το Μάρτιο όσο και τώρα, διότι δίνεται δήθεν για να ευνοηθούν τα μέσα μαζικής επικοινωνίας. Στην πραγματικότητα, είναι τρόπος για να μπορέσετε να σπρώξετε χρήματα προς κανάλια, τα οποία ήταν αρεστά, απέναντι σε εσάς και την κυβέρνησή σας. Δυστυχώς, αυτή η διαπίστωση προέκυψε από τον ίδιο τον κατάλογο, τον οποίον, εις μάτην, ζητούσαμε επί δύο μήνες και δεν τον είχατε εμφανίσει. Κόπηκε και ράφτηκε στα μέτρα τα δικά σας. Μάλιστα, κάποιος μεγαλο καναλάρχης, τόλμησε και σας γύρισε τα χρήματα πίσω.

Επί του τύπου τώρα, οι αποφάσεις που λαμβάνονται είναι κοινές αποφάσεις του Υπουργείου Οικονομικών και της Γενικής Γραμματείας Επικοινωνίας, ως εκεί καλώς. Ο Υπουργός, στον οποίον έχουν ανατεθεί οι αρμοδιότητες, είναι αυτός της Γενικής Γραμματείας και Επικοινωνίας, είναι αρμόδιος για την υλοποίηση του παρόντος. Δεν μπορώ να καταλάβω, γιατί έχει μπει αυτή η έμφαση, ότι αρμόδιος είναι ο Υπουργός Επικοινωνίας, εφόσον έχουμε κοινή απόφαση. Είναι η λεγόμενη λίστα Πέτσα. Θα πρέπει να μπει και η σφραγίδα και να φαίνεται, ότι εσείς είστε ο αρμόδιος, για να ξέρουμε πού αναφέρονται και τα ευνοημένα μέσα;

Κάτι άλλο, επ’ αυτού πάντα. Είπε ο κ. Αλεξιάδης πριν, παράδειγμα κακής πάλι νομοθέτησης. Πού είναι η έκθεση του γενικού λογιστηρίου; Ποιο είναι το ποσό τελικά, το οποίο αρμόζει να δοθεί, για ποιες αιτίες, πως θα κατευθύνεται, ποια είναι τα κριτήρια; Σας τα είπαν και άλλοι Βουλευτές. Αν τελικώς, θέλετε να επιλέξετε αυτήν την οδό, που κατ’ εμάς, εγώ τουλάχιστον προσωπικά, νομίζω ότι τα κοινωνικά μηνύματα πρέπει να μεταδίδονται αδαπάνως. Υπάρχει η κατεύθυνση και από το ΕΣΡ, τέτοια πράγματα να γίνονται. Δυστυχώς, στο παρελθόν το ΚΕΕΛΠΝΟ, λειτουργώντας με αδιαφανείς παντελώς διαδικασίες, έδινε χρήματα προς κάθε κατεύθυνση. Αυτά τα πράγματα, πρέπει να εκλείψουν.

Τέλος, εγώ κατανοώ ότι και τα μέσα μαζικής επικοινωνίας, όντας επιχειρηματικοί όμιλοι, μπορεί να έχουν στην παρούσα φάση της πανδημίας ή και πρωτύτερα, μια ανάγκη υποστήριξης. Αυτό πως θα γίνει; Θα γίνει αυθαίρετα; Θα κρατήσουμε στα συρτάρια τους αρεστούς και θα τους βγάλουμε τελικά κάποια κονδύλια, τα οποία δεν τα γνωρίζει κανείς εκ των προτέρων ούτε τα ονόματα ούτε που απευθύνονται; Επιτέλους, διαφάνεια, νομιμότητα, χρηστή διοίκηση. Αυτό απαιτούν οι πολίτες, αυτό ζητάμε και εμείς.

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Πέτσας.

**ΣΤΕΛΙΟΣ ΠΕΤΣΑΣ (Υφυπουργός στον Πρωθυπουργό):** Κύριε Πρόεδρε θα χρειαστώ την ανοχή σας για 1-2 λεπτά επιπλέον του χρόνου προκειμένου να απαντήσω στον κύριο Αλεξιάδη, στον κύριο Γκιόλια και στον κύριο Αρσένη για κάποια θέματα που είπαν πριν. Κυρίες και κύριοι Βουλευτές, το χτύπημα του μεσογειακού κυκλώνα στην Ελλάδα άφησε πίσω του πολύ μεγάλες καταστροφές σε περιοχές της χώρας και δυστυχώς θύματα. Η Κυβέρνηση έδρασε πριν κατά τη διάρκεια και μετά το σπάνιο αυτό καιρικό φαινόμενο, πριν προβαίνοντας σε έκτακτες ανακοινώσεις της Γενικής Γραμματείας Πολιτικής Προστασίας, δικές μου ενημερώσεις, συνεχείς δηλώσεις του Υφυπουργού Πολιτικής Προστασίας και Διαχείρισης Κρίσεων κύριου Νίκου Χαρδαλιά και την Πέμπτη και την Παρασκευή 17 και 18 Σεπτεμβρίου. Και φυσικά, πολλά ρεπορτάζ σε όλα τα μέσα ενημέρωσης.

Αυτή η προετοιμασία συνέβαλε στο να έχουμε περιορισμένες μετακινήσεις και τη λήψη μέτρων αυτοπροστασίας από τους πολίτες τους οποίους ευχαριστούμε, κατά τη διάρκεια του φαινομένου, επεμβαίνοντας σε όλες τις περιπτώσεις που χρειάστηκε. Σημειώνω ότι με υπεράνθρωπες προσπάθειες άνδρες και γυναίκες της Πυροσβεστικής και της Γενικής Γραμματείας Πολιτικής Προστασίας, έκαναν πάνω από 700 διασώσεις τους απευθύνω εκ μέρους της Κυβέρνησης ένα μεγάλο ευχαριστώ. Και μετά το μεσογειακό κυκλώνα με επισκέψεις κυβερνητικών κλιμακίων και του ίδιου του Πρωθυπουργού σε πληγείσες περιοχές, όπως η Καρδίτσα. Έτσι επιτεύχθηκε ο αναγκαίος συντονισμός για να προχωρήσουμε άμεσα στην καταγραφή των ζημιών και την ανακοίνωση των μέτρων στήριξης των πληγέντων.

Αυτήν τη στιγμή καταγράφουν τις ζημιές πάνω από 280 ελεγκτές σε διάφορα συνεργεία ελέγχου τα περισσότερα εκ των οποίων στην Καρδίτσα ενώ από χθες συζητείται στη Βουλή το παρόν νομοσχέδιο για την ψήφιση των μέτρων ανακούφισης. Δέσμευση του Πρωθυπουργού είναι η άμεση καταγραφή ζημιών και καταβολή αποζημιώσεων στους πληγέντες. Αποζημίωση που αναμένεται να ξεπεράσει τα 100 εκατομμύρια ευρώ. Ο πολίτης νιώθει το κράτος δίπλα του και αυτό που ζητάει τώρα είναι η άμεση στήριξη του απ’ αυτό, θα την έχει. Από τα υπόλοιπα άρθρα του νομοσχεδίου είναι φανερό ότι παρά τις κρίσεις συνεχίζουμε τις μεταρρυθμίσεις. Το νομοσχέδιο περιλαμβάνει επίσης νέα μέτρα καταπολέμησης των συνεπειών της πανδημίας του Κορωνοϊού . Συγκεκριμένα με το άρθρο 8 του νομοσχεδίου, θεσπίζεται η υπό προϋποθέσεις έκπτωση της διαφημιστικής δαπάνης από τα ακαθάριστα έσοδα των επιχειρήσεων προσαυξημένη κατά 100% για το φορολογικό έτος 2020 και κατά 60% για το φορολογικό έτος 2021.

Οι αποσβέσεις αυτές αναμένεται να συμβάλουν στην τόνωση της ζήτησης και της καταναλωτικής δαπάνης που συμπιέστηκε φέτος λόγω της πανδημίας. Κατανάλωσης που σημαίνει τζίρο στο λιανεμπόριο και στις μικρομεσαίες επιχειρήσεις που θα αποτρέψει λουκέτα και θα διαφυλάξει θέσεις εργασίας. Και επειδή με ρώτησε ο κύριος Αλεξιάδης με βάση την εμπειρία από την προηγούμενη ιδιότητά μου, πόσο θα κοστίσει αυτό το σημείο αφού δεν προβλέπεται σχετική περιορισμένη δαπάνη στην έκθεση του Γενικού Λογιστηρίου καθώς εξαρτάται από τα πραγματικά περιστατικά όπως όλοι καταλαβαίνουμε, θα σας πω εγώ τη δική μου εκτίμηση, ούτε ένα ευρώ.

Ακούσατε σήμερα την ακρόαση των φορέων, τι είπε τόσο ο κύριος Κυριακόπουλος όσο και ο κύριος Αντωνιάδης από την ΕΔΕ, ότι υπάρχει ένας πολλαπλασιαστής μεταξύ της διαφημιστικής δαπάνης και της τελικής καταναλωτικής δαπάνης που σημαίνει τζίρο όπως είδαμε για τα καταστήματα για να μην κλείσουν, θέσεις εργασίας για τους εργαζόμενους για να μην απολυθούν και φυσικά έσοδα για το κράτος μόνο από το Φ.Π.Α όση φοροδιαφυγή και να βάλετέ. Αλλά αυτά είναι εκτιμήσεις και πολύ σωστά το Γενικό Λογιστήριο είπε ότι δεν μπορώ να το προσδιορίσω γιατί εξαρτάται από τα πραγματικά περιστατικά της τελικής διαφημιστικής δαπάνης.

Επίσης στο άρθρο 11, προβλέπεται η ανάθεση υπηρεσιών επικοινωνίας για την ενημέρωση των πολιτών και την προστασία της δημόσιας υγείας από τον Κορωνοϊό. Κυρίες και κύριοι Βουλευτές επιτρέψτε μου να σταθώ λίγο περισσότερο σε αυτό το άρθρο. Γιατί η ενημέρωση σώζει ζωές. Είμαστε σε μια κρίσιμη φάση για την αντιμετώπιση της πανδημίας. Η σύγκριση με άλλες ευρωπαϊκές χώρες με αντίστοιχο πληθυσμό αποδεικνύει ότι η Ελλάδα εξακολουθεί να τα καταφέρνει καλύτερα στην αντιμετώπιση της πανδημίας από πολλές άλλες χώρες, τόσο σε αριθμό κρουσμάτων όσο και σε αριθμό θυμάτων. Η καλύτερη επιδημιολογική εικόνα στην Ελλάδα δεν οδηγεί σε εφησυχασμό αλλά σε εγρήγορση προκειμένου να τη βελτιώσουμε. Γιατί η πανδημία εξελίσσεται δυναμικά και η στρατηγική μας απέναντι στον κορωνοϊό για να είναι αποτελεσματική είναι επίσης δυναμική και καθορίζεται από την εξέλιξη των επιστημονικών δεδομένων.

Και σε αυτή τη στρατηγική εντάσσεται και μια νέα εκστρατεία ενημέρωσης, εκστρατεία ενημέρωσης μένουμε σπίτι και μένουμε ασφαλείς κατά το πρώτο κύμα της πανδημίας του κορωνοϊού, συνδύασε δωρεάν μηνύματα κοινωνικού περιεχομένου με μία επαγγελματική καμπάνια σε όλες τις κατηγορίες μέσων ενημέρωσης. Εξελίχθηκε από το Μάρτιο μέχρι το Μάιο του 2020, συμπεριέλαβε 1.232 μέσα ενημέρωσης σε όλη την επικράτεια και όπως αποδείχθηκε έσωσε κυριολεκτικά ζωές. Ενόψει της έναρξης της νέας σχολικής χρονιάς προχωρήσαμε σε δωρεάν μηνύματα κοινωνικού περιεχομένου του Υπουργείου Παιδείας και Θρησκευμάτων κατόπιν σχετικής έγκρισης από το ΕΣΡ. Είδατε κύριε Γκιόλα κάποιο από αυτά τα κοινωνικά μηνύματα. Το ρωτάω ρητορικά και ειδικότερα για να πω ότι τα δωρεάν μηνύματα κοινωνικού περιεχομένου είναι χρήσιμα, είναι απαραίτητο στοιχείο της στρατηγικής μας από την αρχή το είχαμε αλλά πρέπει να συνδυαστεί με επαγγελματική καμπάνια ενημέρωσης για να φέρει το αποτέλεσμα που θέλουμε.

Τώρα καθώς τα κρούσματα του Κορωνοϊού παραμένουν σταθερά μεν σε σχετικά υψηλά επίπεδα δε καθώς αναμένεται να αυξηθούν και οι εποχικές ιώσεις όπως της γρίπης, από τον επόμενο μήνα προχωρούμε ξανά στο σχεδιασμό μιας επαγγελματικής καμπάνιας ευαισθητοποίησης και ενημέρωσης, η οποία θα σώσει ξανά ζωές. Η νέα καμπάνια λαμβάνει υπόψη τις διαδικασίες του άρθρου 32 παράγραφος 2 περίπτωση γ΄ του νόμου 4412/2016 δηλαδή τον ισχύοντα νόμο για τις δημόσιες συμβάσεις. Για την ανάθεση των υπηρεσιών επικοινωνίας και ενημέρωσης θα εφαρμοστεί η προβλεπόμενη σε αυτόν διαδικασία διαπραγμάτευσης χωρίς προηγούμενη δημοσίευση. Η διαδικασία αυτή μπορεί να χρησιμοποιηθεί σε δημόσιες συμβάσεις παροχής υπηρεσιών, όπως η προκειμένη στο μέτρο που είναι απολύτως απαραίτητο εάν δεν είναι δυνατή η τήρηση των προθεσμιών που προβλέπονται για συνήθεις διαδικασίες, ανοικτές, κλειστές ή ανταγωνιστικές διαδικασίες διαπραγμάτευσης.

Για την ανάδειξη του αναδόχου που θα αναλάβει την παροχή των υπηρεσιών θα υπάρξει πρόσκληση για υποβολή προσφοράς και θα επιλεγεί ο ανάδοχος που θα υλοποιήσει το έργο. Πρόκειται για μια διαδικασία την οποία υποδεικνύει τόσο η Ευρωπαϊκή Επιτροπή με σχετική ανακοίνωσή της με την οποία παρασχέθηκαν οδηγίες σχετικά με τη χρήση του πλαισίου για τις δημόσιες συμβάσεις στην κατάσταση έκτακτης ανάγκης που σχετίζεται με τον κορωνοϊό όσο και η νέα ανεξάρτητη αρχή δημοσίων συμβάσεων με γνωμοδοτήσεις της και κατευθυντήριες οδηγίες της και θα καταθέσω στα πρακτικά δύο σχετικά έγγραφα.

Η νέα εκστρατεία ενημέρωσης θα περιλαμβάνει μόνο τους τηλεοπτικούς ενημερωτικούς σταθμούς εθνικής εμβέλειας όπως έχει ήδη προαναγγείλει ο Πρωθυπουργός στην προ ημερησίας διάταξης συζήτηση στη Βουλή που πραγματοποιήθηκε στις 7 Σεπτεμβρίου 2020. Όσον αφορά το ποσό το οποίο έθιξε ο κύριος Αλεξιάδης, ο κ. Γκιόλας και ο κύριος Αρσένης. Το ποσό που θα διατεθεί για την εκστρατεία αυτή σε αυτή τη φάση, θα είναι περίπου σε 2 εκατομμύρια ευρώ συμπεριλαμβανομένου του Φ.Π.Α. και της αμοιβής του αναδόχου.

 Κυρίες και κύριοι Βουλευτές, είναι προφανές απ’ όσα εξέθεσα ότι η διαδικασία θα προχωρήσει με ταχύτητα και πλήρη διαφάνεια. Στοχεύουμε στην ευαισθητοποίηση των πολιτών για την αυτοπροστασία και την τήρηση των μέτρων αποφυγής διασποράς του κορωνοϊού κάτι το οποίο μπορεί να γίνει πιο αποτελεσματικά μέσω οπτικοποιημένων μηνυμάτων σε μέσα πανελλαδικής εμβέλειας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε για τα όσα καταθέσατε. Θα κλείσουμε με τον Υφυπουργό Οικονομικών τον κύριο Βεσυρόπουλο.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Κύριε Υπουργέ,αναφέρατε ότι θα είναι μόνο στα κανάλια εθνικής εμβέλειας δηλαδή το άρθρο 11 αφορά μόνο τα συγκεκριμένα. Θα φέρετε κάποια τροπολογία που θα συμπληρώνει, δηλαδή, το συγκεκριμένο άρθρο και θα υπάρχει και το ποσό των 2 εκατομμυρίων όπως μας ανακοινώσαμε.

**ΣΤΕΛΙΟΣ ΠΕΤΣΑΣ (Υφυπουργός στον Πρωθυπουργό):** Προβλέπεται ΚΥΑ, με την οποία θα μπορούσαν να εξειδικευτούν αυτές οι λεπτομέρειες απλώς έκρινα σκόπιμο να το απαντήσω σήμερα για να μην υπάρχει αυτή η αμφισβήτηση μέχρι τη Δευτέρα γιατί θα ψηφιστεί την Δευτέρα η διάταξη και μετά θα ερχόταν η ΚΥΑ. Δεν χρειάζεται μέσα στο Σαββατοκύριακο να υπάρχει όλη αυτή η συζήτηση. Το πόσο θα αφορά τα πανελλαδικά κανάλια, η διάταξη όμως είναι διάταξη που θα πρέπει να ισχύει γιατί δεν ξέρουμε τι μπορεί να προκύψει στο μέλλον αλλά σε αυτή τη φάση, περιοριζόμαστε στα 2 εκατομμύρια για τους πανελλαδικούς τηλεοπτικούς σταθμούς ενημερωτικού περιεχομένου, γιατί αυτό είναι το μέσο, το οποίο θα μας δώσει τη μεγαλύτερη δυνατή αποτελεσματικότητα σύμφωνα με τις εκτιμήσεις που έχουμε σε αυτή φάση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Τα περιφερειακά κανάλια δεν είναι μέσα στις προθέσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ, κύριε Πρόεδρε. Κυρίες και κύριοι συνάδελφοι, όπως τόνισα και στη χθεσινή ομιλία μου στην Επιτροπή, η εσπευσμένη κατάθεση και ψήφιση του νομοσχεδίου έχει ισχυρή νομιμοποιητική βάση, διότι έχουν δημιουργηθεί έκτακτες συνθήκες που απαιτούν άμεσες παρεμβάσεις. Είναι δεδομένος ο στόχος που έχει θέσει η Κυβέρνηση από την αρχή της πανδημίας να περιορίσει, όσο είναι δυνατόν, την ύφεση, να κρατήσει ζωντανές τις επιχειρήσεις, να διασφαλίσει τις θέσεις απασχόλησης και να στηρίξει αυτούς που πραγματικά έχουν ανάγκη. Μια στήριξη που επεκτάθηκε σχεδόν σε όλες τις κοινωνικές ομάδες και θα συνεχίσει να υπάρχει για όσο διάστημα απαιτηθεί.

Όλα αυτά γίνονται ταυτόχρονα με την διατήρηση της δημοσιονομικής ισορροπίας, αλλά και της εμπιστοσύνης που δείχνουν οι αγορές στη χώρα μας, μια εμπιστοσύνη που έχει αποκατασταθεί και αποδίδει καρπούς. Ανέφερα χθες τεκμηριωμένα στοιχεία που προκύπτουν από την επιτυχή έξοδο της χώρας στις αγορές. Μέσα στο 2020 και εν μέσω πανδημίας, η χώρα μας δανείστηκε 14 δισεκατομμύρια ευρώ από τις αγορές με το χαμηλότερο επιτόκιο των τελευταίων χρόνων. Η δημοσιονομική ευελιξία που διαθέτει η χώρα, σε συνεννόηση και συνεργασία με τους εταίρους μας, δεν πρόκειται να μετατραπεί σε δημοσιονομικό εκτροχιασμό.

Είναι πολύ σημαντικό ότι η πολιτική στήριξης της Κυβέρνησης, που εκφράζεται με επιδόματα ειδικού σκοπού, με επιδότηση μισθολογικού και ασφαλιστικού κόστους για τους εργαζόμενους, συνδυάστηκε με μείωση των φόρων και η μείωση των φόρων είναι αναγκαία συνθήκη για να διευκολυνθεί η αναπτυξιακή διαδικασία. Με απαρχή το 2021 και την αξιοποίηση του πρώτου κύματος των πόρων του Ταμείου Ανάκαμψης, η χώρα θα επιστρέψει σε βιώσιμους και υψηλούς ρυθμούς ανάπτυξης.

Όσοι ονειρεύονται πλατείες αγανακτισμένων και αναβίωση του κλίματος που καθορίστηκε από την κυριαρχία του λαϊκισμού και των υποσχέσεων χωρίς αντίκρισμα, θα πρέπει να μελετήσουν τη στάση της κοινής γνώμης. Οι Έλληνες πολίτες, παρά τις αρνητικές συνέπειες της πανδημίας που πλήττει όχι μόνο την ελληνική, αλλά και την παγκόσμια οικονομία, εμπιστεύονται τον Πρωθυπουργό και την Κυβέρνηση. Εμπιστεύονται τον Κυριάκο Μητσοτάκη. Η εμπιστοσύνη αυτή αποτελεί το πιο πολύτιμο κεφάλαιο στην προσπάθεια για να επιστρέψει η χώρα σε υψηλούς ρυθμούς ανάπτυξης και για να προχωρήσουν οι μεγάλες αλλαγές και μεταρρυθμίσεις.

Το νομοσχέδιο που θα ψηφιστεί τη Δευτέρα από την Ολομέλεια της Βουλής έχει ένα ισχυρό πρόσημο κοινωνικής ευαισθησίας. Μία μόλις εβδομάδα μετά τα ακραία καιρικά φαινόμενα που έπληξαν τρεις περιφέρειες της χώρας, η Κυβέρνηση υλοποιεί άμεσα μέτρα στήριξης, με τη χορήγηση επιδόματος 5.000 ευρώ για τους πολίτες και 8.000 ευρώ για τις επιχειρήσεις που επλήγησαν από την πρόσφατη θεομηνία στις 18 και 19 Σεπτεμβρίου, στην Περιφέρεια Θεσσαλίας και στους Νομούς Φθιώτιδας, Κεφαλλήνιας, Ιθάκης, Ζακύνθου, Λευκάδας, Κορινθίας και Ευρυτανίας.

Τα μέτρα στήριξης επεκτείνονται και στον τομέα της ενίσχυσης της απασχόλησης και της διατήρησης των θέσεων εργασίας, καθώς δίνεται η δυνατότητα στις επιχειρήσεις να θέτουν σε αναστολή τις συμβάσεις εργασίας των εργαζομένων τους μέχρι την αποκατάσταση των ζημιών που έχει προκληθεί και για το χρονικό διάστημα που δεν θα επεκτείνεται πέρα από τους τρεις μήνες. Οι εργαζόμενοι που θα ανασταλούν οι συμβάσεις τους θα εισπράττουν την αποζημίωση ειδικού σκοπού που έχουμε θεσπίσει.

Ταυτόχρονα, αναστέλλονται οι πλειστηριασμοί, αλλά και κάθε μέτρο αναγκαστικής εκτέλεσης για φυσικά και νομικά πρόσωπα σε αυτές τις περιοχές έως τις 30 Σεπτεμβρίου του 2021. Υπάρχουν επίσης μέτρα φορολογικής διευκόλυνσης, όπως η θέσπιση παράτασης για την καταβολή των βεβαιωμένων οφειλών για τους πληγέντες έως τις 18 Μαρτίου 2021.

Η αναθέρμανση της διαφημιστικής αγοράς με τη χορήγηση ουσιαστικών κινήτρων αποτελεί μέτρο που, κατά κύριο λόγο, στοχεύει να διασφαλίσει τις θέσεις εργασίας των εργαζομένων σε αυτό τον κλάδο. Με τις διατάξεις που περιλαμβάνονται στο νομοσχέδιο, η διαφημιστική δαπάνη εκπίπτει υπό προϋποθέσεις, προσαυξημένη από τα ακαθάριστα έσοδα των επιχειρήσεων κατά 100% για το φορολογικό έτος 2020 και κατά 60% για το φορολογικό έτος 2021. Είναι ένα μέτρο για να στηριχθούν όχι μόνο οι επιχειρήσεις, αλλά και τομείς της αγοράς, όπως είναι η διαφήμιση και τα μέσα μαζικής ενημέρωσης. Πέρα από τη δυνατότητα που παρέχει ακόμη και στις μικρές επιχειρήσεις να πραγματοποιήσουν διαφημιστικές δαπάνες, συνεπάγεται την τόνωση της κατανάλωσης και, ως εκ τούτου, την ενίσχυση του εμπορίου, την αύξηση του τζίρου των επιχειρήσεων, οι οποίες πλήττονται ιδιαιτέρως λόγω της πανδημίας του κορωνοϊού και τη διατήρηση των θέσεων εργασίας.

Στην ίδια κατεύθυνση κινείται και η αναστολή του τέλους στη συνδρομητική τηλεόραση ως τις 30 Σεπτεμβρίου του 2021 και βέβαια να υπενθυμίσω ότι η επιβολή τέλους στη συνδρομητική τηλεόραση ήταν ένας από τους πολλούς νέους φόρους που επέβαλε ο ΣΥΡΙΖΑ. Η Κυβέρνηση του Κυριάκου Μητσοτάκη βάζει τέλος στο καθεστώς της υπερφορολόγησης που επέβαλε η προηγούμενη Κυβέρνηση, γιατί πολύ απλά μόνο αυτό ήξερε να κάνει. Η δέσμευσή μας για μείωση των φόρων είναι ισχυρή. Γίνεται πράξη από τις πρώτες ημέρες της θητείας αυτής της Κυβέρνησης. Συνεχίζεται παρά τις δύσκολες συνθήκες που δημιουργεί η πανδημία και θα συνεχιστεί και τα επόμενα χρόνια.

Σε αυτή τη συγκυρία η Κυβέρνηση έχει δύο βασικούς στόχους, πρώτον, να στηρίξει την πραγματική οικονομία, τους εργαζόμενους και όσους πραγματικά έχουν ανάγκη και, δεύτερον, να βάλει τις βάσεις για την παραγωγική ανασυγκρότηση της χώρας, μέσα από την αξιοποίηση των 72 δισ. ευρώ που είναι διαθέσιμα την επόμενη επταετία. Μέσα από την αξιοποίηση αυτών των πόρων, η χώρα θα διαμορφώσει τις προϋποθέσεις για την επίτευξη βιώσιμων και υψηλών ρυθμών ανάπτυξης για τα επόμενα χρόνια.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ, κύριε Υφυπουργέ. Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις». Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων επί της αρχής.

Η Νέα Δημοκρατία, διά της Εισηγήτριας, κυρίας Βούλτεψη, ψηφίζει υπέρ.

Ο ΣΥΡΙΖΑ, διά της Εισηγήτριας, κυρίας Παπανάτσιου, επιφυλάσσεται.

Το Κίνημα Αλλαγής, διά του Ειδικού Αγορητή, κυρίου Κεγκέρογλου, υπέρ.

Το Κ.Κ.Ε., διά του Ειδικού Αγορητή, κυρίου Λαμπρούλη, ψηφίζει κατά.

Η Ελληνική Λύση, διά του Ειδικού Αγορητή, κυρίου Βιλιάρδου, επιφυλάσσεται.

Το ΜέΡΑ25, διά του Ειδικού Αγορητή, κυρίου Αρσένη, ψηφίζει κατά.

Όπως προκύπτει από τις τοποθετήσεις των Εισηγητών και Ειδικών Αγορητών, τα άρθρα 1 έως 13 γίνονται δεκτά ως έχουν, κατά πλειοψηφία. Τέλος, γίνεται δεκτό και το ακροτελεύτιο άρθρο και ερωτάται η Επιτροπή αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεκτό κατά πλειοψηφία. Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» γίνεται δεκτό επί της αρχής, επί των άρθρων και στο σύνολό του κατά πλειοψηφία. Λύεται συνεδρίαση.

Σας ευχαριστώ πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καππάτος Παναγής, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Ρουσόπουλος Θεόδωρος, Σαλμάς Μάριος, Στύλιος Γεώργιος, Αλεξιάδης Τρύφων, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Κατρίνης Μιχαήλ, Λοβέρδος Ανδρέας, Καραθανασόπουλος Νικόλαος, Κατσώτης Χρήστος, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

 Τέλος και περί ώρας 15.15΄λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**